title: Komission täytäntöönpanoasetus (EU) 2015/2206, annettu 30 päivänä marraskuuta 2015, asetuksen (EY) N:o 1238/95 muuttamisesta yhteisön kasvilajikevirastolle maksettavien maksujen osalta

text:
               1.12.2015

               FI

               Euroopan unionin virallinen lehti

               L 314/22

         KOMISSION TÄYTÄNTÖÖNPANOASETUS (EU) 2015/2206,
   annettu 30 päivänä marraskuuta 2015,
   asetuksen (EY) N:o 1238/95 muuttamisesta yhteisön kasvilajikevirastolle maksettavien maksujen osalta
   EUROOPAN KOMISSIO, joka
   ottaa huomioon Euroopan unionin toiminnasta tehdyn sopimuksen,
   ottaa huomioon yhteisön kasvinjalostajanoikeuksista 27 päivänä heinäkuuta 1994 annetun neuvoston asetuksen (EY) N:o 2100/94 (1), jäljempänä ’perusasetus’, ja erityisesti sen 113 artiklan,
   on kuullut yhteisön kasvilajikeviraston hallintoneuvostoa,
   sekä katsoo seuraavaa:

               (1)

               Komission asetuksen (EY) N:o 1238/95 (2) 3 artiklan 2 kohdan mukaisesti yhteisön kasvilajikeviraston, jäljempänä ’virasto’, pääjohtaja voi sallia maksujen ja lisämaksujen maksamisessa vaihtoehtoisia maksutapoja, kuten varmennetun sekin antamisen tai lähettämisen. Varmennettujen sekkien vaatimisen maksujen maksamiseen katsotaan kuitenkin olevan oikeuksien haltijoille liian työlästä. Lisäksi on tärkeää varmistaa maksujen suorittaminen sähköisesti.

               (2)

               Asetuksen (EY) N:o 1238/95 5 artiklan 1 kohdan mukaisesti maksujen ja lisämaksujen maksajan on ilmoitettava nimensä ja maksun tarkoitus. Kun otetaan huomioon, että virastoon voi saapua maksu, jonka osalta voi olla mahdotonta selvittää maksajan henkilöllisyys ja palauttaa maksu tälle henkilölle, olisi asianmukaista, että virasto pitää kyseisen summan muuna tulona.

               (3)

               Asetuksen (EY) N:o 1238/95 7 artiklassa vahvistetaan säännökset, jotka koskevat yhteisön kasvinjalostajanoikeuksien myöntämistä koskevien hakemusten käsittelystä virastolle maksettavan maksun tasoa. Jotta hakemukset voidaan tutkia tehokkaasti, vaikuttavasti ja nopeasti, on tärkeää edistää hakemusten tekemistä sähköisesti verkkolomakkeella. Siksi olisi aiheellista pienentää hakemusten käsittelymaksua, jos hakemus tehdään ja toimitetaan sähköisesti.

               (4)

               Asetuksen (EY) N:o 1238/95 7 artiklan 2 kohdan sanamuoto, joka koskee omien yksikköjen ja kansallisten toimielinten nimeämistä ja valtuuttamista, on syytä saattaa perusasetuksen mukaiseksi.

               (5)

               Asetuksen (EY) N:o 1238/95 7 artiklan 7 kohdassa säädetään sellaisten hakemusmaksujen palauttamisesta, joihin liittyvät hakemukset eivät täytä perusasetuksen 50 artiklan edellytyksiä. Niiden kokemusten perusteella, joita virastolle on kertynyt sellaisten yhteisön kasvinjalostajanoikeuksien myöntämistä koskevien hakemusten käsittelyyn liittyvistä kustannuksista, jotka eivät täytä edellytyksiä, on aiheellista alentaa viraston pidättämän hakemusmaksun suuruutta.

               (6)

               Asetuksen (EY) N:o 1238/95 8 artiklan aiheena on lajikkeen tekninen tutkiminen. Kun kyse on tutkimuskertomuksesta, joka koskee sellaisen teknisen tutkimuksen tuloksia, jonka valtuutettu tutkintavirasto on jo suorittanut ennen 8 artiklan 5 kohdassa tarkoitettua yhteisön kasvinjalostajanoikeutta koskevan hakemuksen jättöpäivää, on aiheellista täsmentää, että viraston pääjohtajan olisi päätettävä maksusta viraston hallintoneuvostoa kuultuaan.

               (7)

               Asetuksen (EY) N:o 1238/95 12 artiklan 1 kohdan c alakohdan mukaisesti viraston pääjohtaja vahvistaa viraston virallista lehteä koskevat maksut. Viraston virallinen lehti on ainoastaan sähköisessä muodossa eikä enää painettuna julkaistava kausijulkaisu, ja siinä esitetään viraston tietokantojen sisältö. Julkaisu ei tässä muodossa edellytä erityisiä lisäresursseja, joten siitä perittävä erityinen maksu olisi poistettava.

               (8)

               Asetuksen (EY) N:o 1238/95 13 artiklassa käsitellään lisämaksuja. Kokemus on osoittanut, että 13 artiklan 1 kohdassa ja 2 kohdan b alakohdassa tarkoitettu lajikenimiin liittyvä viraston lisätyö, joka johtuu siitä, että nimi ei täytä säädettyjä vaatimuksia tai sitä muutetaan siinä tapauksessa, että kolmannella osapuolella on siihen aiempi ristiriitainen oikeus, on luonteeltaan tavanomaista eikä edellytä lisäresursseja. Tästä lisätyöstä perittävät lisämaksut eivät näin ollen ole perusteltuja.

               (9)

               Asetuksen 13 artiklan 2 kohdan a alakohdan mukaan virasto voi periä lisämaksun vuosimaksusta, jos oikeuden omistaja ei ole maksanut vuosimaksua. Tällöin virasto voi käynnistää menettelyn suojan peruuttamiseksi. Kokemus on osoittanut, ettei virasto peri lisämaksua vuosimaksun laiminlyönnistä, minkä vuoksi tämä säännös olisi poistettava.

               (10)

               Komission asetuksen (EY) N:o 1239/95 (3) 93 artiklan 3 kohtaa ja 94 artiklaa ei ole sisällytetty komission asetukseen (EY) N:o 874/2009 (4). Näihin säännöksiin viittaavat asetuksen (EY) N:o 1238/95 14 artiklan 3 ja 4 kohta olisi sen vuoksi poistettava.

               (11)

               Sen vuoksi asetusta (EY) N:o 1238/95 olisi muutettava.

               (12)

               Ehdotettuja muutoksia olisi aiheellista soveltaa 1 päivästä tammikuuta 2016, jotta ne osuisivat yhteen viraston talousarvion uuden varainhoitovuoden alun kanssa.

               (13)

               Tässä asetuksessa säädetyt toimenpiteet ovat yhteisön kasvinjalostajanoikeuksia käsittelevän pysyvän komitean lausunnon mukaiset,

         ON HYVÄKSYNYT TÄMÄN ASETUKSEN:
   1 artikla
   Muutetaan asetus (EY) N:o 1238/95 seuraavasti:

               a)

               Muutetaan 3 artiklan 2 kohta seuraavasti:

                           i)

                           korvataan a alakohta seuraavasti:

                                       ”a)

                                       antamalla tai lähettämällä euroina maksettavaksi asetetun sekin;”

                           ii)

                           korvataan d alakohta seuraavasti:

                                       ”d)

                                       suorittamalla maksu sähköisesti joko maksukortilla tai suoraveloituksella.”

               b)

               Lisätään 5 artiklaan kohta seuraavasti:
               ”3.   Jos asianomaiselle pankille osoitetun tiedustelun jälkeen ei voida vahvistaa maksajan henkilöllisyyttä eikä maksettua määrää voida palauttaa kenellekään tietylle henkilölle, määrää on pidettävä muuna tulona noudattaen määräaikoja, jotka esitetään perusasetuksen 112 artiklassa tarkoitetuissa, viraston hallintoneuvoston vahvistamissa viraston sisäisissä varainhoitoa koskevissa säännöksissä.”

               c)

               Muutetaan 7 artikla seuraavasti:

                           i)

                           Korvataan 1 ja 2 kohta seuraavasti:
                           ”1.   Yhteisön kasvinjalostajanoikeuksien hakijan, jäljempänä ’hakija’, on maksettava 450 euron maksu viraston sähköisen hakemusjärjestelmän kautta sähköisesti verkkolomaketta käyttämällä tehdyn ja jätetyn hakemuksen käsittelystä.
                           Jos hakemus jätetään muutoin kuin viraston sähköisen hakemusjärjestelmän kautta, hakijan on maksettava sen käsittelystä 650 euron maksu.
                           2.   Hakijan on suoritettava hakemusmaksun maksamiseen tarvittavat toimet tämän asetuksen 3 artiklan mukaisesti joko ennen sitä päivää tai samana päivänä, jona hakemus jätetään suoraan virastoon tai perusasetuksen 30 artiklan 4 kohdan nojalla perustettuun omaan yksikköön tai valtuutettuun kansalliseen toimielimeen.”

                           ii)

                           Korvataan 7 kohta seuraavasti:
                           ”7.   Jos virasto on vastaanottanut maksun mutta hakemus ei täytä perusasetuksen 50 artiklan edellytyksiä, sen on pidettävä 150 euroa hakemusmaksusta ja palautettava loppuosa ilmoittaessaan hakijalle hakemuksessa todetuista puutteista.”

               d)

               Lisätään 8 artiklan 5 kohtaan virke seuraavasti:
               ”Viraston pääjohtaja päättää maksun suuruudesta kuultuaan hallintoneuvostoa, ja maksun määrä julkaistaan viraston virallisessa lehdessä.”

               e)

               Poistetaan 12 artiklan 1 kohdan c alakohta.

               f)

               Poistetaan 13 artikla.

               g)

               Poistetaan 14 artiklan 3 ja 4 kohta.

         2 artikla
   Tämä asetus tulee voimaan kahdentenakymmenentenä päivänä sen jälkeen, kun se on julkaistu Euroopan unionin virallisessa lehdessä.
   Sitä sovelletaan 1 päivästä tammikuuta 2016.

      Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.
      Tehty Brysselissä 30 päivänä marraskuuta 2015.

            Komission puolesta

            Puheenjohtaja

         Jean-Claude JUNCKER

      (1)  EYVL L 227, 1.9.1994, s. 1.

      (2)  Komission asetus (EY) N:o 1238/95, annettu 31 päivänä toukokuuta 1995, yksityiskohtaisista säännöistä neuvoston asetuksen (EY) N:o 2100/94 soveltamiseksi maksuissa yhteisön kasvilajikevirastolle (EYVL L 121, 1.6.1995, s. 31).

      (3)  Komission asetus (EY) N:o 1239/95, annettu 31 päivänä toukokuuta 1995, yksityiskohtaisista säännöistä neuvoston asetuksen (EY) N:o 2100/94 soveltamiseksi menettelyssä yhteisön kasvilajikevirastossa (EYVL L 121, 1.6.1995, s. 37).

      (4)  Komission asetus (EY) N:o 874/2009, annettu 17 päivänä syyskuuta 2009, yksityiskohtaisista säännöistä neuvoston asetuksen (EY) N:o 2100/94 soveltamiseksi menettelyssä yhteisön kasvilajikevirastossa (EUVL L 251, 24.9.2009, s. 3).


title: Komission täytäntöönpanoasetus (EU) N:o 1150/2013, annettu 14 päivänä marraskuuta 2013 , täytäntöönpanoasetuksen (EU) N:o 540/2011 muuttamisesta tehoaineen rapsiöljy hyväksymisedellytysten osalta  ETA:n kannalta merkityksellinen teksti

text:
               15.11.2013

               FI

               Euroopan unionin virallinen lehti

               L 305/13

         KOMISSION TÄYTÄNTÖÖNPANOASETUS (EU) N:o 1150/2013,
   annettu 14 päivänä marraskuuta 2013,
   täytäntöönpanoasetuksen (EU) N:o 540/2011 muuttamisesta tehoaineen rapsiöljy hyväksymisedellytysten osalta
   (ETA:n kannalta merkityksellinen teksti)
   EUROOPAN KOMISSIO, joka
   ottaa huomioon Euroopan unionin toiminnasta tehdyn sopimuksen,
   ottaa huomioon kasvinsuojeluaineiden markkinoille saattamisesta sekä neuvoston direktiivien 79/117/ETY ja 91/414/ETY kumoamisesta 21 päivänä lokakuuta 2009 annetun Euroopan parlamentin ja neuvoston asetuksen (EY) N:o 1107/2009 (1) ja erityisesti sen 13 artiklan 2 kohdan c alakohdan ja 78 artiklan 2 kohdan,
   sekä katsoo seuraavaa:

               (1)

               Tehoaine rapsiöljy sisällytettiin neuvoston direktiivin 91/414/ETY (2) liitteeseen I komission direktiivillä 2008/127/EY (3) komission asetuksen (EY) N:o 2229/2004 (4) 24 b artiklassa säädetyn menettelyn mukaisesti. Sen jälkeen kun direktiivi 91/414/ETY korvattiin asetuksella (EY) N:o 1107/2009, tätä ainetta pidetään kyseisen asetuksen mukaisesti hyväksyttynä, ja se sisältyy komission täytäntöönpanoasetuksen (EU) N:o 540/2011 (5) liitteessä olevaan A osaan.

               (2)

               Euroopan elintarviketurvallisuusviranomainen, jäljempänä ’elintarviketurvallisuusviranomainen’, antoi asetuksen (EY) N:o 2229/2004 25 a artiklan mukaisesti komissiolle 18 päivänä joulukuuta 2012 lausuntonsa (6) rapsiöljyä koskevasta tarkastelukertomusluonnoksesta. Elintarviketurvallisuusviranomainen toimitti rapsiöljyä koskevan lausuntonsa ilmoittajalle. Komissio pyysi sitä esittämään huomautuksensa rapsiöljyä koskevasta tarkastelukertomusluonnoksesta. Jäsenvaltiot ja komissio tarkastelivat tarkastelukertomusluonnosta ja elintarviketurvallisuusviranomaisen lausuntoa elintarvikeketjua ja eläinten terveyttä käsittelevässä pysyvässä komiteassa, ja rapsiöljyä koskeva komission tarkastelukertomus saatiin valmiiksi 3 päivänä lokakuuta 2013.

               (3)

               Vahvistetaan, että tehoaine rapsiöljy katsotaan hyväksytyksi asetuksen (EY) N:o 1107/2009 nojalla.

               (4)

               Asetuksen (EY) N:o 1107/2009 13 artiklan 2 kohdan sekä sen 6 artiklan mukaisesti ja nykyinen tieteellinen ja tekninen tietämys huomioon ottaen on tarpeen muuttaa rapsiöljyä koskevia hyväksymisedellytyksiä toksikologisesti merkityksellisen epäpuhtauden erukahappo enimmäismäärän osalta.

               (5)

               Sen vuoksi täytäntöönpanoasetuksen (EU) N:o 540/2011 liitettä olisi muutettava.

               (6)

               Jäsenvaltioille tulisi antaa aikaa rapsiöljyä sisältävien kasvinsuojeluaineiden lupien muuttamiseen tai peruuttamiseen.

               (7)

               Ennen tämän asetuksen voimaantuloa olisi varattava kohtuullinen aika, jotta jäsenvaltiot, ilmoittajat ja rapsiöljyä sisältävien kasvinsuojeluaineiden luvanhaltijat voivat täyttää hyväksymisedellytysten muutoksesta johtuvat vaatimukset.

               (8)

               Jos jäsenvaltiot myöntävät rapsiöljyä sisältävien kasvinsuojeluaineiden osalta siirtymäajan asetuksen (EY) N:o 1107/2009 46 artiklan mukaisesti, kyseisen siirtymäajan olisi päätyttävä viimeistään kahdeksantoista kuukauden kuluttua asetuksen voimaantulosta.

               (9)

               Tässä asetuksessa säädetyt toimenpiteet ovat elintarvikeketjua ja eläinten terveyttä käsittelevän pysyvän komitean lausunnon mukaiset,

         ON HYVÄKSYNYT TÄMÄN ASETUKSEN:
   1 artikla
   Täytäntöönpanoasetuksen (EU) N:o 540/2011 muuttaminen
   Muutetaan täytäntöönpanoasetuksen (EU) N:o 540/2011 liitteessä oleva A osa tämän asetuksen liitteen mukaisesti.
   2 artikla
   Siirtymätoimenpiteet
   Jäsenvaltioiden on asetuksen (EY) N:o 1107/2009 mukaisesti tarvittaessa muutettava tai peruutettava rapsiöljyä tehoaineena sisältävien kasvinsuojeluaineiden voimassa olevat luvat viimeistään 30 päivänä syyskuuta 2014.
   3 artikla
   Siirtymäaika
   Jäsenvaltioiden asetuksen (EY) N:o 1107/2009 46 artiklan mukaisesti myöntämän siirtymäajan on oltava mahdollisimman lyhyt ja päätyttävä viimeistään 30 päivänä syyskuuta 2015.
   4 artikla
   Voimaantulo
   Tämä asetus tulee voimaan 1 päivänä huhtikuuta 2014.

      Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.
      Tehty Brysselissä 14 päivänä marraskuuta 2013.

            Komission puolesta

            Puheenjohtaja

         José Manuel BARROSO

      (1)  EUVL L 309, 24.11.2009, s. 1.

      (2)  Neuvoston direktiivi 91/414/ETY, annettu 15 päivänä heinäkuuta 1991, kasvinsuojeluaineiden markkinoille saattamisesta (EYVL L 230, 19.8.1991, s. 1).

      (3)  Komission direktiivi 2008/127/EY, annettu 18 päivänä joulukuuta 2008, neuvoston direktiivin 91/414/ETY muuttamisesta useiden tehoaineiden sisällyttämiseksi siihen (EUVL L 344, 20.12.2008, s. 89).

      (4)  Komission asetus (EY) N:o 2229/2004, annettu 3 päivänä joulukuuta 2004, neuvoston direktiivin 91/414/ETY 8 artiklan 2 kohdassa tarkoitetun työohjelman neljännen vaiheen täytäntöönpanoa koskevista yksityiskohtaisista lisäsäännöistä (EUVL L 379, 24.12.2004, s. 13).

      (5)  Komission täytäntöönpanoasetus (EU) N:o 540/2011, annettu 25 päivänä toukokuuta 2011, Euroopan parlamentin ja neuvoston asetuksen (EY) N:o 1107/2009 täytäntöönpanosta hyväksyttyjen tehoaineiden luettelon osalta (EUVL L 153, 11.6.2011, s. 1).

      (6)  Euroopan elintarviketurvallisuusviranomainen; Conclusion on the peer review of the pesticide risk assessment of the active substance plant oil/ rape seed oil. EFSA Journal 2013; 11(1)3058. [45 s.] doi:10.2903/j.efsa.2013.3058. Saatavilla internetissä osoitteessa www.efsa.europa.eu/efsajournal

      LIITE
      Korvataan täytäntöönpanoasetuksen (EU) N:o 540/2011 liitteessä olevan A osan rapsiöljyä koskeva rivi 242 seuraavasti:

                     Numero

                     Nimi, Tunnistenumerot

                     IUPAC-nimi

                     Puhtaus

                     Hyväksymispäivä

                     Hyväksynnän päättymispäivä

                     Erityiset säännökset

                     ”242

                     Kasviöljyt/rapsiöljy
                     CAS-numero: 8002-13-9
                     CIPAC-numero: ei annettu

                     Rapsiöljy

                     Rapsiöljy on monimutkainen rasvahappojen seos.
                     Merkityksellinen epäpuhtaus: enintään 2 % erukahappoa

                     1. syyskuuta 2009

                     31. elokuuta 2019

                     A   OSA
                     Lupa voidaan myöntää ainoastaan hyönteisten ja punkkien torjunta-aineena käyttöä varten.
                     B   OSA
                     Asetuksen (EY) N:o 1107/2009 29 artiklan 6 kohdassa tarkoitettujen yhdenmukaisten periaatteiden täytäntöönpanemiseksi on otettava huomioon elintarvikeketjua ja eläinten terveyttä käsittelevässä pysyvässä komiteassa 3. lokakuuta 2013 valmiiksi saadun rapsiöljyä koskevan tarkastelukertomuksen (SANCO/2623/2008) päätelmät ja erityisesti sen lisäykset I ja II.
                     Käyttöedellytyksiin on tarvittaessa sisällyttävä riskinhallintatoimenpiteitä.”


title: Komission täytäntöönpanoasetus (EU) N:o 837/2012, annettu 18 päivänä syyskuuta 2012 , Aspergillus oryzaen (DSM 22594) tuottaman 6-fytaasin (EC 3.1.3.26) hyväksymisestä siipikarjan, vieroitettujen porsaiden, lihasikojen ja emakkojen rehun lisäaineena (hyväksynnän haltija DSM Nutritional Products)  ETA:n kannalta merkityksellinen teksti

text:
               19.9.2012

               FI

               Euroopan unionin virallinen lehti

               L 252/7

         KOMISSION TÄYTÄNTÖÖNPANOASETUS (EU) N:o 837/2012,
   annettu 18 päivänä syyskuuta 2012,

      Aspergillus oryzaen (DSM 22594) tuottaman 6-fytaasin (EC 3.1.3.26) hyväksymisestä siipikarjan, vieroitettujen porsaiden, lihasikojen ja emakkojen rehun lisäaineena (hyväksynnän haltija DSM Nutritional Products)
   (ETA:n kannalta merkityksellinen teksti)
   EUROOPAN KOMISSIO, joka
   ottaa huomioon Euroopan unionin toiminnasta tehdyn sopimuksen,
   ottaa huomioon eläinten ruokinnassa käytettävistä lisäaineista 22 päivänä syyskuuta 2003 annetun Euroopan parlamentin ja neuvoston asetuksen (EY) N:o 1831/2003 (1) ja erityisesti sen 9 artiklan 2 kohdan,
   sekä katsoo seuraavaa:

               (1)

               Asetuksessa (EY) N:o 1831/2003 säädetään eläinten ruokinnassa käytettävien lisäaineiden hyväksymisestä ja vahvistetaan perustelut ja menettelyt hyväksynnän myöntämiselle.

               (2)

                  Aspergillus oryzaen (DSM 22594) tuottaman 6-fytaasin (EC 3.1.3.26) hyväksymistä varten jätettiin hakemus asetuksen (EY) N:o 1831/2003 7 artiklan mukaisesti. Hakemuksen mukana toimitettiin asetuksen (EY) N:o 1831/2003 7 artiklan 3 kohdan mukaisesti vaadittavat tiedot ja asiakirjat.

               (3)

               Hakemus koskee Aspergillus oryzaen (DSM 22594) tuottaman 6-fytaasin (EC 3.1.3.26) hyväksymistä siipikarjan, vieroitettujen porsaiden, lihasikojen ja emakkojen rehun lisäaineena, joka olisi luokiteltava lisäaineluokkaan ”eläintuotantoon vaikuttavat lisäaineet”.

               (4)

               Euroopan elintarviketurvallisuusviranomainen, jäljempänä ’elintarviketurvallisuusviranomainen’, totesi 14 päivänä joulukuuta 2011 antamassaan lausunnossa (2), että Aspergillus oryzaen (DSM 22594) tuottamalla 6-fytaasilla (EC 3.1.3.26) ei ehdotetuissa käyttöolosuhteissa ole haitallista vaikutusta eläinten tai ihmisten terveyteen tai ympäristöön ja että sen käyttö voi parantaa fosforin hyväksikäyttöä kaikilla kohdelajeilla. Elintarviketurvallisuusviranomaisen mukaan erityisiä vaatimuksia markkinoille saattamisen jälkeisestä seurannasta ei tarvita. Elintarviketurvallisuusviranomainen myös vahvisti asetuksella (EY) N:o 1831/2003 perustetun vertailulaboratorion toimittaman raportin analyysimenetelmästä, jolla rehun lisäaine määritellään rehusta.

               (5)

                  Aspergillus oryzaen (DSM 22594) tuottaman 6-fytaasin (EC 3.1.3.26) arviointi osoittaa, että asetuksen (EY) N:o 1831/2003 5 artiklassa säädetyt hyväksynnän edellytykset täyttyvät. Näin ollen kyseisen valmisteen käyttö tämän asetuksen liitteessä kuvatulla tavalla olisi hyväksyttävä.

               (6)

               Tässä asetuksessa säädetyt toimenpiteet ovat elintarvikeketjua ja eläinten terveyttä käsittelevän pysyvän komitean lausunnon mukaiset,

         ON HYVÄKSYNYT TÄMÄN ASETUKSEN:
   1 artikla
   Hyväksytään lisäaineluokkaan ”eläintuotantoon vaikuttavat lisäaineet” ja funktionaaliseen ryhmään ”ruuansulatusta edistävät aineet” kuuluva, liitteessä tarkoitettu valmiste eläinten ruokinnassa käytettävänä lisäaineena kyseisessä liitteessä vahvistetuin edellytyksin.
   2 artikla
   Tämä asetus tulee voimaan kahdentenakymmenentenä päivänä sen jälkeen, kun se on julkaistu Euroopan unionin virallisessa lehdessä.

      Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.
      Tehty Brysselissä 18 päivänä syyskuuta 2012.

            Komission puolesta

            Puheenjohtaja

         José Manuel BARROSO

      (1)  EUVL L 268, 18.10.2003, s. 29.

      (2)  EFSA Journal 2012; 10(1):2527.

      LIITE

                  Lisäaineen tunnistenumero

                  Hyväksynnän haltijan nimi

                  Lisäaine

                  Koostumus, kemiallinen kaava, kuvaus, analyysimenetelmä

                  Eläinlaji tai -ryhmä

                  Enimmäisikä

                  Vähimmäispitoisuus

                  Enimmäispitoisuus

                  Muut määräykset

                  Hyväksynnän voimassaolo päättyy

                  Aktiivisuusyksikköä/kg täysrehua, jonka kosteuspitoisuus on 12 %

                     Luokka: eläintuotantoon vaikuttavat lisäaineet. Funktionaalinen ryhmä: ruuansulatusta edistävät aineet

                  4a18

                  DSM Nutritional Products

                  6-fytaasi (EC 3.1.3.26)

                                 Lisäaineen koostumus

                                 Aspergillus oryzaen tuottama 6-fytaasivalmiste (EC 3.1.3.26), (DSM 22594) jonka vähimmäisaktiivisuus on

                                          50 000 FYT (1)/g kiinteänä

                                          20 000 FYT/g nestemäisenä

                                 Tehoaineen kuvaus

                                 Aspergillus oryzaen (DSM 22594) tuottama 6-fytaasi (EC 3.1.3.26)

                                 Analyysimenetelmä
                                  (2)

                              Kolorimetrinen menetelmä, jolla mitataan 6-fytaasin fytaatista vapauttaman epäorgaanisen fosfaatin määrää (ISO 30024:2009)

                  Siipikarja
                  Lihasiat
                  (Vieroitetut) porsaat

                  —

                  500 FYT

                  —

                              1.

                              Lisäaineen ja esiseoksen käyttöohjeissa on mainittava va-rastointilämpötila ja –aika sekä stabiilisuus rehua rakeistettaessa.

                              2.

                              Suositeltava annostus/kg täysrehua:

                                          —

                                          siipikarja, (vieroitetut) porsaat ja lihasiat: 500–4 000 FYT;

                                          —

                                          emakot: 1 000–4 000 FYT.

                              3.

                              Käytetään rehuissa, jotka sisältävät yli 0,23 % fytiiniin sitoutunutta fosforia.

                              4.

                              Turvallisuus: käsittelyn aikana on käytettävä hengityssuojaa sekä suojalaseja ja -käsineitä.

                              5.

                              Käytetään vieroitetuille porsaille 35 kg:aan asti.

                  9. lokakuuta 2022

                  Emakot

                  1 000 FYT

         (1)  1 FYT on entsyymimäärä, joka vapauttaa 1 mikromoolin epäorgaanista fosfaattia fytaatista minuutissa reaktio-olosuhteissa, joissa fytaattipitoisuus on 5,0 mM, pH 5,5 ja lämpötila 37 °C.

         (2)  Analyysimenetelmiä koskevia yksityiskohtaisia tietoja on saatavissa seuraavasta vertailulaboratorion osoitteesta: http://irmm.jrc.ec.europa.eu/EURLs/EURL_feed_additives/Pages/index.aspx.


title: Komission täytäntöönpanoasetus (EU) 2015/2378, annettu 15 päivänä joulukuuta 2015, hallinnollisesta yhteistyöstä verotuksen alalla annetun neuvoston direktiivin 2011/16/EU tiettyjen säännösten täytäntöönpanoa koskevien yksityiskohtaisten sääntöjen vahvistamisesta ja täytäntöönpanoasetuksen (EU) N:o 1156/2012 kumoamisesta

text:
               18.12.2015

               FI

               Euroopan unionin virallinen lehti

               L 332/19

         KOMISSION TÄYTÄNTÖÖNPANOASETUS (EU) 2015/2378,
   annettu 15 päivänä joulukuuta 2015,
   hallinnollisesta yhteistyöstä verotuksen alalla annetun neuvoston direktiivin 2011/16/EU tiettyjen säännösten täytäntöönpanoa koskevien yksityiskohtaisten sääntöjen vahvistamisesta ja täytäntöönpanoasetuksen (EU) N:o 1156/2012 kumoamisesta
   EUROOPAN KOMISSIO, joka
   ottaa huomioon Euroopan unionin toiminnasta tehdyn sopimuksen,
   ottaa huomioon hallinnollisesta yhteistyöstä verotuksen alalla ja direktiivin 77/799/ETY kumoamisesta 15 päivänä helmikuuta 2011 annetun neuvoston direktiivin 2011/16/EU (1) ja erityisesti sen 20 artiklan 1, 3 ja 4 kohdan ja 21 artiklan 1 kohdan,
   sekä katsoo seuraavaa:

               (1)

               Direktiivillä 2011/16/EU korvattiin neuvoston direktiivi 77/799/ETY (2). Hallinnollista yhteistyötä verotuksen alalla koskeviin sääntöihin tehtiin useita tärkeitä mukautuksia ennen kaikkea jäsenvaltioiden väliseen tietojenvaihtoon liittyen, sillä tarkoituksena on parantaa rajatylittävän tietojenvaihdon tehokkuutta ja vaikuttavuutta.

               (2)

               Direktiiviä 2011/16/EU muutettiin neuvoston direktiivillä 2014/107/EU (3), jotta voitiin ottaa käyttöön finanssitilitietojen pakollinen automaattinen vaihtaminen ja niihin liittyvät tietojenvaihto- ja huolellisuussäännöt.

               (3)

               Uuden oikeudellisen kehyksen toimivuuden varmistamiseksi direktiivissä 2011/16/EU edellytetään, että jäsenvaltioiden välistä tietojenvaihtoa koskevia vakiomuotoisia lomakkeita, tiedonsiirtoformaatteja ja käytännön järjestelyjä koskevat tietyt säännöt vahvistetaan täytäntöönpanosäädöksillä. Komission täytäntöönpanoasetuksessa (EU) N:o 1156/2012 (4) annetaan yksityiskohtaiset säännöt direktiivin 2011/16/EU mukaista vakiomuotoisten lomakkeiden ja tiedonsiirtoformaattien käyttöä varten.

               (4)

               Ottaen huomioon muutokset, jotka on tehtävä direktiivin 2011/16/EU täytäntöönpanoa varten ja täytäntöönpanosäädöksen luettavuuden parantamiseksi, on aiheellista kumota täytäntöönpanoasetus (EU) N:o 1156/2012 ja antaa uudet yhteen kootut säännöt.

               (5)

               Tietojenvaihdon helpottamiseksi direktiivissä 2011/16/EU edellytetään, että tällaisen tietojenvaihdon on kyseisen direktiivin mukaisesti tapahduttava vakiomuotoisia lomakkeita käyttäen, paitsi kun on kyse pakollisesta automaattisesta tietojenvaihdosta.

               (6)

               Käytettävissä vakiomuotoisissa lomakkeissa olisi oltava useita kenttiä, jotka ovat riittävän erilaisia, jotta jäsenvaltiot voisivat helposti käsitellä kaikkia asiaankuuluvia tapauksia ja käyttää kussakin tapauksessa asianmukaisia kenttiä.

               (7)

               Direktiivissä 2011/16/EU edellytetään, että komissio vahvistaa pakollista automaattista tietojenvaihtoa varten sekä käytännön järjestelyt että tiedonsiirtoformaatin. Vaihdettujen tietojen asianmukaisuuden ja käytettävyyden ja itse tietojenvaihdon tehokkuuden varmistamiseksi olisi laadittava yksityiskohtaiset säännöt.

               (8)

               Direktiivin 2011/16/EU 8 artiklan 1 kohdassa tarkoitettuja viittä tulo- ja pääomalajia koskevien tietojen pakollisen vaihtamisen edellytyksenä on tietojen saatavuus, millä voidaan perustella se, että vastaavaa tiedonsiirtoformaattia ei ole määritetty kokonaisrakenteen ja niiden tietoluokkien tasoa pidemmälle, joista formaatti koostuu, kun taas kunkin luokan alaisuudessa vaihdetut yksityiskohtaiset tiedot riippuvat tietojen saatavuudesta kussakin jäsenvaltiossa.

               (9)

               Ottaen huomioon, että Raportoivien finanssilaitosten on direktiivin 2011/16/EU liitteessä I ja II vahvistettujen sovellettavien tietojenvaihto- ja huolellisuussääntöjen mukaisesti kerättävä direktiivin 2011/16/EU 8 artiklan 3 a kohdan nojalla vaihdetut tiedot ja että tietojenvaihdon edellytyksenä ei näin ollen ole tietojen saatavuus, käytettävää tiedonsiirtoformaattia pitäisi sitä vastoin laajentaa siten, että se kattaa yksityiskohtaisimmatkin tiedot ja jokaisen tietoelementin ja sen mahdolliset asiaankuuluvat ominaisuudet.

               (10)

               Direktiivin 2011/16/EU mukaan tiedot olisi mahdollisuuksien mukaan annettava yhteistä tietoliikenneverkkoa (Common Communication Network, CCN) käyttäen. Käytännön järjestelyt olisi tarvittaessa määriteltävä yksityiskohtaisesti tietojen antamista varten. Yksityiskohtaisia sääntöjä olisi sovellettava sellaisten kertomusten, lausuntojen ja muiden asiakirjojen antamiseen, joihin ei sisälly itse tietojenvaihdon kohteena olleita tietoja vaan näitä tietoja tukevia tietoja, ja jos kyseessä on CCN-verkon ulkopuolinen tiedonsiirto ja sanotun vaikuttamatta muihin kahdenvälisiin järjestelyihin, tietojenvaihdon kohteena olevien tietojen antamiseen ja tunnistamiseen.

               (11)

               Finanssitilitietojen pakollista automaattista vaihtoa koskevan direktiivin 2011/16/EU 8 artiklan 3 a kohdan noudattamisen edellyttämiä jäsenvaltioiden lakeja, asetuksia ja hallinnollisia määräyksiä olisi sovellettava 1 päivästä tammikuuta 2016. Sen vuoksi tätä asetusta olisi sovellettava samasta päivästä alkaen.

               (12)

               Tässä asetuksessa säädetyt toimenpiteet ovat hallinnollista veroyhteistyötä käsittelevän komitean lausunnon mukaiset,

         ON HYVÄKSYNYT TÄMÄN ASETUKSEN:
   1 artikla
   Pyyntöön perustuvassa tietojenvaihdossa, oma-aloitteisessa tietojenvaihdossa, tiedoksiantopyynnöissä ja palautteissa käytettävät vakiomuotoiset lomakkeet
   1.   Käytettävissä lomakkeissa ilmaisulla ”kenttä” tarkoitetaan lomakkeen kohtaa, johon direktiivin 2011/16/EU nojalla vaihdettavat tiedot voidaan merkitä.
   2.   Lomakkeen, jota käytetään direktiivin 2011/16/EU 5 artiklan mukaisissa tietoja ja hallinnollisia tutkimuksia koskevissa pyynnöissä sekä niihin annetuissa vastauksissa, vahvistuksissa, täydentäviä taustatietoja koskevissa pyynnöissä ja 7 artiklan mukaisissa kykenemättömyyttä tai kieltäytymistä koskevissa ilmoituksissa, on oltava tämän asetuksen liitteen I mukainen.
   3.   Lomakkeen, jota käytetään direktiivin 2011/16/EU 9 artiklan mukaisessa oma-aloitteisessa tietojenvaihdossa ja sitä koskevissa 10 artiklan mukaisissa vahvistuksissa, on oltava tämän asetuksen liitteen II mukainen.
   4.   Lomakkeen, jota käytetään direktiivin 2011/16/EU 13 artiklan 1 ja 2 kohdan mukaisissa hallinnollista tiedoksiantoa koskevissa pyynnöissä ja niiden osalta toteutetuissa mainitun direktiivin 13 artiklan 3 kohdan mukaisissa toimissa, on oltava tämän asetuksen liitteen III mukainen.
   5.   Lomakkeen, jota käytetään direktiivin 2011/16/EU 14 artiklan 1 kohdan mukaisissa palautteissa, on oltava tämän asetuksen liitteen IV mukainen.
   2 artikla
   Pakollisessa automaattisessa tietojenvaihdossa käytettävät tiedonsiirtoformaatit
   1.   Direktiivin 2011/16/EU 8 artiklan 1 kohdan mukaisessa pakollisessa automaattisessa tietojenvaihdossa käytettävän tiedonsiirtoformaatin on oltava tämän asetuksen liitteen V mukainen.
   2.   Direktiivin 2011/16/EU 8 artiklan 3 a kohdan mukaisessa pakollisessa automaattisessa tietojenvaihdossa käytettävän tiedonsiirtoformaatin on oltava tämän asetuksen liitteen VI mukainen.
   3 artikla
   CCN-verkon käyttöä koskevat käytännön järjestelyt
   1.   Direktiivin 2011/16/EU nojalla annettavissa tiedoissa viitatut kertomukset, lausunnot ja muut asiakirjat voidaan lähettää käyttäen muuta viestintävälinettä kuin CCN-verkkoa.
   2.   Kun direktiivissä 2011/16/EU tarkoitettuja tietoja ei vaihdeta sähköisesti CCN-verkkoa käyttäen ja jos muuta ei sovita kahdenvälisesti, tiedot on annettava kirjeessä, jossa kuvataan annetut tiedot ja jonka on asianmukaisesti allekirjoittanut tiedot antava toimivaltainen viranomainen.
   4 artikla
   Kumoaminen
   Kumotaan täytäntöönpanoasetus (EU) N:o 1156/2012 1 päivästä tammikuuta 2016.
   Viittauksia kumottuun täytäntöönpanoasetukseen pidetään viittauksina tähän asetukseen.
   5 artikla
   Voimaantulo ja soveltaminen
   Tämä asetus tulee voimaan kolmantena päivänä sen jälkeen, kun se on julkaistu Euroopan unionin virallisessa lehdessä.
   Sitä sovelletaan 1 päivästä tammikuuta 2016.

      Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.
      Tehty Brysselissä 15 päivänä joulukuuta 2015.

            Komission puolesta

            Puheenjohtaja

         Jean-Claude JUNCKER

      (1)  EUVL L 64, 11.3.2011, s. 1.

      (2)  Neuvoston direktiivi 77/799/ETY, annettu 19 päivänä joulukuuta 1977, jäsenvaltioiden toimivaltaisten viranomaisten keskinäisestä avusta välittömien verojen alalla (EYVL L 336, 27.12.1977, s. 15).

      (3)  Neuvoston direktiivi 2014/107/EU, annettu 9 päivänä joulukuuta 2014, direktiivin 2011/16/EU muuttamisesta siltä osin kuin on kyse pakollisesta automaattisesta tietojenvaihdosta verotuksen alalla (EUVL L 359, 16.12.2014, s. 1).

      (4)  Komission täytäntöönpanoasetus (EU) N:o 1156/2012, annettu 6 päivänä joulukuuta 2012, hallinnollisesta yhteistyöstä verotuksen alalla annetun neuvoston direktiivin 2011/16/EU tiettyjen säännösten täytäntöönpanoa koskevien yksityiskohtaisten sääntöjen vahvistamisesta (EUVL L 335, 7.12.2012, s. 42).

      LIITE I

         1 artiklan 2 kohdassa tarkoitettu lomake

      Lomakkeessa, jota käytetään direktiivin 2011/16/EU 5 artiklan mukaisissa tietoja ja hallinnollisia tutkimuksia koskevissa pyynnöissä sekä niihin annetuissa vastauksissa, vahvistuksissa, täydentäviä taustatietoja koskevissa pyynnöissä ja 7 artiklan mukaisissa kykenemättömyyttä tai kieltäytymistä koskevissa ilmoituksissa, on oltava seuraavat kentät (1):

                  —

                  Oikeusperusta

                  —

                  Viitenumero

                  —

                  Päivämäärä

                  —

                  Pyynnön esittävän ja pyynnön vastaanottavan viranomaisen tunnistetiedot

                  —

                  Tutkimuksen tai tutkinnan kohteena olevan henkilön henkilöllisyys

                  —

                  Yleinen kuvaus tapauksesta ja tarvittaessa erityiset taustatiedot, joiden avulla voidaan todennäköisesti arvioida, miten merkittäviä pyydettävien tietojen oletetaan olevan direktiivin 2011/16/EU 2 artiklassa tarkoitettuja veroja koskevan jäsenvaltioiden lainsäädännön hallinnoinnin ja täytäntöönpanon valvonnan kannalta

                  —

                  Verotuksellinen tarkoitus, jota varten tiedot hankitaan

                  —

                  Tutkittava ajankohta

                  —

                  Sellaisten henkilöiden nimi ja osoite, joiden hallussa pyydettävien tietojen uskotaan olevan

                  —

                  Direktiivin 2011/16/EU 16 artiklan 1 kohdassa säädetyn oikeudellisen vaatimuksen täyttyminen

                  —

                  Direktiivin 2011/16/EU 17 artiklan 1 kohdassa säädetyn oikeudellisen vaatimuksen täyttyminen

                  —

                  Erityistä hallinnollista tutkimusta koskeva perusteltu pyyntö ja syyt kieltäytymiselle täyttää erityistä hallinnollista tutkimusta koskeva pyyntö

                  —

                  Vahvistus pyynnön vastaanottamisesta

                  —

                  Täydentäviä taustatietoja koskeva pyyntö

                  —

                  Syyt kykenemättömyydelle tai kieltäytymiselle antaa tietoja

                  —

                  Syyt sille, miksi vastausta ei ole annettu asiaankuuluvassa määräajassa, ja päivämäärä, mihin mennessä pyynnön vastaanottava viranomainen katsoo pystyvänsä antamaan vastauksen.

         (1)  Käytettävässä lomakkeessa tarvitsee kuitenkin näkyä ainoastaan ne kentät, jotka on tosiasiallisesti täytetty kyseisessä tapauksessa.

      LIITE II

         1 artiklan 3 kohdassa tarkoitettu lomake

      Lomakkeessa, jota käytetään direktiivin 2011/16/EU 9 artiklan mukaisessa oma-aloitteisessa tietojenvaihdossa ja sitä koskevassa 10 artiklassa tarkoitetussa vahvistuksessa, on oltava seuraavat kentät (1):

                  —

                  Oikeusperusta

                  —

                  Viitenumero

                  —

                  Päivämäärä

                  —

                  Tiedot lähettävien ja tiedot vastaanottavien viranomaisten tunnistetiedot

                  —

                  Oma-aloitteisen tietojenvaihdon kohteena olevan henkilön henkilöllisyys

                  —

                  Aika, jolta tiedot ovat

                  —

                  Direktiivin 2011/16/EU 16 artiklan 1 kohdassa säädetyn oikeudellisen vaatimuksen täyttyminen

                  —

                  Vahvistus oma-aloitteisesti annettujen tietojen vastaanottamisesta.

         (1)  Käytettävässä lomakkeessa tarvitsee kuitenkin näkyä ainoastaan ne kentät, jotka on tosiasiallisesti täytetty kyseisessä tapauksessa.

      LIITE III

         1 artiklan 4 kohdassa tarkoitettu lomake

      Lomakkeessa, jota käytetään direktiivin 2011/16/EU 13 artiklan 1 ja 2 kohdan mukaisissa tiedoksiantopyynnöissä ja niiden osalta toteutetuissa mainitun direktiivin 13 artiklan 3 kohdan mukaisissa toimissa, on oltava seuraavat kentät (1):

                  —

                  Oikeusperusta

                  —

                  Viitenumero

                  —

                  Päivämäärä

                  —

                  Pyynnön esittävän ja pyynnön vastaanottavan viranomaisen tunnistetiedot

                  —

                  Tiedoksi annettavan asiakirjan tai päätöksen vastaanottajan nimi ja osoite

                  —

                  Muut tiedot, jotka voivat helpottaa kyseisen kohteen tunnistamista

                  —

                  Tiedoksi annettavan asiakirjan tai päätöksen aihe

                  —

                  Pyynnön vastaanottavan viranomaisen toteuttamat direktiivin 2011/16/EU 13 artiklan 3 kohdan mukaiset toimet, mukaan lukien asiakirjan tai päätöksen tiedoksiantopäivämäärä.

         (1)  Käytettävässä lomakkeessa tarvitsee kuitenkin näkyä ainoastaan ne kentät, jotka on tosiasiallisesti täytetty kyseisessä tapauksessa.

      LIITE IV

         1 artiklan 5 kohdassa tarkoitettu lomake

      Lomakkeessa, jota käytetään direktiivin 2011/16/EU 14 artiklan 1 kohdan mukaisessa palautteessa, on oltava seuraavat kentät (1):

                  —

                  Viitenumero

                  —

                  Päivämäärä

                  —

                  Palautteen antavan toimivaltaisen viranomaisen tunnistetiedot

                  —

                  Yleinen palaute annetuista tiedoista

                  —

                  Annettujen tietojen perusteella saavutetut tulokset.

         (1)  Käytettävässä lomakkeessa tarvitsee kuitenkin näkyä ainoastaan ne kentät, jotka on tosiasiallisesti täytetty kyseisessä tapauksessa.

      LIITE V

         2 artiklan 1 kohdassa tarkoitettu tiedonsiirtoformaatti

      Seuraavassa esitetään direktiivin 2011/16/EU 8 artiklan 1 kohdan mukaisessa pakollisessa automaattisessa tietojenvaihdossa käytettävien tiedonsiirtoformaattien puurakenne ja niiden sisältämät tietoluokat (1):

                  a)

                  Yleinen sanoma:

                  b)

                  Työstä tai johtajanpalkkioista saatavia tuloja koskevien tietojen vaihdossa käytettävä sanomarunko:

                  c)

                  Eläketietojen vaihdossa käytettävä sanomarunko:

                  d)

                  Henkivakuutustuotteita koskevassa tietojenvaihdossa käytettävä sanomarunko:

                  e)

                  Kiinteän omaisuuden omistajuutta ja kiinteästä omaisuudesta saatavia tuloja koskevien tietojen vaihdossa käytettävä sanomarunko:

                  f)

                  Kun tiettyä tulotyyppiä koskevia tietoja ei ole toimitettavissa, käytetään seuraavaa sanomarunkoa:

                  g)

                  Tiettyyn tulotyyppiin kuuluvien tietojen vastaanottovahvistuksessa käytettävä sanomarunko:

         (1)  Tiedonsiirtoformaattiin tarvitsee kuitenkin sisällyttää kussakin tapauksessa vain ne tietoluokat, jotka ovat tosiasiallisesti käytettävissä ja sovellettavissa.

      LIITE VI

         2 artiklan 2 kohdassa tarkoitettu tiedonsiirtoformaatti

      Seuraavassa esitetään direktiivin 2011/16/EU 8 artiklan 3 a kohdan mukaisessa pakollisessa automaattisessa tietojenvaihdossa käytettävän tiedonsiirtoformaatin puurakenne ja sen sisältämät tiedot ja ominaisuudet (1):

                  a)

                  Yleinen sanoma:

                  b)

                  Edellä a kohdan viestissä käytettyjen Foreign Account Tax Compliance -lainsäädännölle (FATCA) ja yhteiselle tietojenvaihtostandardille (CRS) yhteisten tietotyyppien osalta:

                  c)

                  Edellä a kohdan viestissä käytettyjen OECD:n kanssa yhteisten tietotyyppien osalta:

         (1)  Tiedonsiirtoformaattiin tarvitsee kuitenkin sisällyttää kussakin tapauksessa vain tosiasiallisesti sovellettavat tiedot ja ominaisuudet direktiivin 2011/16/EU liitteessä I ja II olevien tietojenvaihto- ja huolellisuussääntöjen mukaisesti.


title: Komission täytäntöönpanoasetus (EU) 2016/1963, annettu 9 päivänä marraskuuta 2016, täytäntöönpanoasetuksen (EU) 2015/2378 muuttamisesta neuvoston direktiivien (EU) 2015/2376 ja (EU) 2016/881 yhteydessä käytettävien vakiomuotoisten lomakkeiden ja kielijärjestelyjen osalta

text:
               10.11.2016

               FI

               Euroopan unionin virallinen lehti

               L 303/4

         KOMISSION TÄYTÄNTÖÖNPANOASETUS (EU) 2016/1963,
   annettu 9 päivänä marraskuuta 2016,
   täytäntöönpanoasetuksen (EU) 2015/2378 muuttamisesta neuvoston direktiivien (EU) 2015/2376 ja (EU) 2016/881 yhteydessä käytettävien vakiomuotoisten lomakkeiden ja kielijärjestelyjen osalta
   EUROOPAN KOMISSIO, joka
   ottaa huomioon Euroopan unionin toiminnasta tehdyn sopimuksen,
   ottaa huomioon hallinnollisesta yhteistyöstä verotuksen alalla ja direktiivin 77/799/ETY kumoamisesta 15 päivänä helmikuuta 2011 annetun neuvoston direktiivin 2011/16/EU (1) ja erityisesti sen 20 artiklan 5 ja 6 kohdan,
   sekä katsoo seuraavaa:

               (1)

               Direktiivin 2011/16/EU 8 a artiklassa säädetään rajatylittävissä tilanteissa annettavia ennakkopäätöksiä ja ennakkohinnoittelusopimuksia koskevasta pakollisesta automaattisesta tietojenvaihdosta. Tällaiseen tietojenvaihtoon olisi käytettävä vakiomuotoista lomaketta, kielijärjestelyt mukaan lukien, ja olisi kehitettävä jäsenvaltioiden turvallinen keskusrekisteri, johon tiedot kirjataan.

               (2)

               Direktiivin 2011/16/EU 8 aa artiklassa säädetään maakohtaisia raportteja koskevasta pakollisesta automaattisesta tietojenvaihdosta. Kielijärjestelyjä olisi mukautettava tietojenvaihtoon käytettävien lomakkeiden osalta.

               (3)

               Sen vuoksi komission täytäntöönpanoasetusta (EU) 2015/2378 (2) olisi muutettava.

               (4)

               Johdonmukaisuuden ja oikeusvarmuuden vuoksi on aiheellista yhdenmukaistaa tämän asetuksen soveltamisen päivämäärät niihin päivämääriin, joihin mennessä direktiivin 2011/16/EU 8 a ja 8 aa artiklan noudattamisen edellyttämiä jäsenvaltioiden lakeja, asetuksia ja hallinnollisia määräyksiä olisi sovellettava.

               (5)

               Tässä asetuksessa säädetyt toimenpiteet ovat hallinnollista veroyhteistyötä käsittelevän komitean lausunnon mukaiset,

         ON HYVÄKSYNYT TÄMÄN ASETUKSEN:
   1 artikla
   Täytäntöönpanoasetuksen (EU) 2015/2378 muuttaminen
   Muutetaan täytäntöönpanoasetus (EU) 2015/2378 seuraavasti:

               1)

               Lisätään 2 a artikla seuraavasti:
               ”2 a artikla
               Vakiomuotoiset lomakkeet, kielijärjestelyt mukaan lukien, rajatylittävissä tilanteissa annettavia ennakkopäätöksiä ja ennakkohinnoittelusopimuksia koskevaa pakollista automaattista tietojenvaihtoa varten
               1.   Käytettävissä lomakkeissa ilmaisulla ”osa” ja ”kenttä” tarkoitetaan lomakkeen kohtaa, johon direktiivin 2011/16/EU nojalla vaihdettavat tiedot voidaan merkitä.
               2.   Direktiivin 2011/16/EU 8 a artiklan mukaiseen rajatylittävissä tilanteissa annettavia ennakkopäätöksiä ja ennakkohinnoittelusopimuksia koskevaan pakolliseen automaattiseen tietojenvaihtoon käytettävien lomakkeiden on oltava tämän asetuksen liitteen VII mukaisia.
               3.   Direktiivin 2011/16/EU 20 artiklan 5 kohdassa tarkoitetut keskeiset osat ovat kyseisen direktiivin 8 a artiklan 6 kohdan b, h ja i alakohdassa luetellut osat, ja ne on lähetettävä myös englanniksi.”

               2)

               Lisätään 2 b artikla seuraavasti:
               ”2 b artikla
               Kielijärjestelyt maakohtaista raporttia koskevaa pakollista automaattista tietojenvaihtoa varten
               Direktiivin 2011/16/EU 20 artiklan 6 kohdassa tarkoitetut pääkohdat ovat kyseisen direktiivin liitteessä III olevassa III jaksossa olevaan taulukkoon 3 sisältyvät tiedot ja selitykset, ja nämä pääkohdat on lähetettävä myös englanniksi, ellei lähettävän jäsenvaltion ja kaikkien muiden jäsenvaltioiden, joille tiedot lähetetään direktiivin 2011/16/EU 8 aa artiklan 2 kohdan mukaisesti, välillä ole sovittu jonkin toisen unionin virallisen kielen käytöstä.”

               3)

               Lisätään liite VII tämän asetuksen liitteen mukaisesti.

         2 artikla
   Voimaantulo ja soveltaminen
   Tämä asetus tulee voimaan kahdentenakymmenentenä päivänä sen jälkeen, kun se on julkaistu Euroopan unionin virallisessa lehdessä.
   Sitä sovelletaan 1 päivästä tammikuuta 2017.
   Tämän asetuksen 1 artiklan 2 kohtaa sovelletaan kuitenkin 5 päivästä kesäkuuta 2017.

      Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.
      Tehty Brysselissä 9 päivänä marraskuuta 2016.

            Komission puolesta

            Puheenjohtaja

         Jean-Claude JUNCKER

      (1)  EUVL L 64, 11.3.2011, s. 1.

      (2)  Komission täytäntöönpanoasetus (EU) 2015/2378, annettu 15 päivänä joulukuuta 2015, hallinnollisesta yhteistyöstä verotuksen alalla annetun neuvoston direktiivin 2011/16/EU tiettyjen säännösten täytäntöönpanoa koskevien yksityiskohtaisten sääntöjen vahvistamisesta ja täytäntöönpanoasetuksen (EU) N:o 1156/2012 kumoamisesta (EUVL L 332, 18.12.2015, s. 19).

      LIITE
      Lisätään täytäntöönpanoasetukseen (EU) 2015/2378 liite seuraavasti:

            ”LIITE VII

               2 a artiklassa tarkoitettu lomake

            Direktiivin 2011/16/EU 8 a artiklan mukaiseen rajatylittävissä tilanteissa annettavia ennakkopäätöksiä ja ennakkohinnoittelusopimuksia koskevaan pakolliseen automaattiseen tietojenvaihtoon käytettäviin lomakkeisiin on kyseisen direktiivin 8 a artiklan 6 kohdassa lueteltujen osien lisäksi sisällyttävä seuraava kenttä:

                        a)

                        Viittaus päätökseen.”


title: Komission täytäntöönpanoasetus (EU) N:o 1205/2012, annettu 14 päivänä joulukuuta 2012 , asetuksen (EU) N:o 802/2010 muuttamisesta yhtiön toiminnan laadun osalta ETA:n kannalta merkityksellinen teksti

text:
               15.12.2012

               FI

               Euroopan unionin virallinen lehti

               L 347/10

         KOMISSION TÄYTÄNTÖÖNPANOASETUS (EU) N:o 1205/2012,
   annettu 14 päivänä joulukuuta 2012,
   asetuksen (EU) N:o 802/2010 muuttamisesta yhtiön toiminnan laadun osalta
   (ETA:n kannalta merkityksellinen teksti)
   EUROOPAN KOMISSIO, joka
   ottaa huomioon Euroopan unionin toiminnasta tehdyn sopimuksen,
   ottaa huomioon satamavaltion suorittamasta valvonnasta 23 päivänä huhtikuuta 2009 annetun Euroopan parlamentin ja neuvoston direktiivin 2009/16/EY (1), ja erityisesti sen 27 artiklan,
   sekä katsoo seuraavaa:

               (1)

               Yhtiön toiminnan laatu on yksi aluksen riskiprofiilin määrittelyyn vaikuttavista yleisistä tekijöistä.

               (2)

               Yhtiön toiminnan laadun arvioimiseksi olisi otettava huomioon kaikkien niiden yhtiön laivastoon kuuluvien alusten puute- ja pysäyttämisasteet, jotka on tarkastettu unionissa ja satamavaltioiden suorittamia tarkastuksia koskevan Pariisin yhteisymmärryspöytäkirjan (Pariisin yhteisymmärryspöytäkirja) soveltamisalueella.

               (3)

               Täytäntöönpanosäännöt yhtiön toiminnan laatuun liittyvien perusteiden laskemiseksi aluksen riskiprofiilia varten ja menettely julkaistavien luettelojen laatimiseksi vahvistetaan Euroopan parlamentin ja neuvoston direktiivin 2009/16/EY 10 artiklan 3 kohdan ja 27 artiklan täytäntöönpanosta yhtiön toiminnan osalta 13 päivänä syyskuuta 2010 annetussa komission asetuksessa (EU) N:o 802/2010 (2).

               (4)

               Simulaatiot tarkastustietokantaan tallennettuihin tietoihin perustuvien luetteloiden julkaisemisesta ovat osoittaneet, että asetuksessa (EU) N:o 802/2010 vahvistetun julkaisumenettelyn olisi oltava kohdennetumpi.

               (5)

               Jotta yhtiöistä, joiden toiminnan laatu on heikko tai erittäin heikko, voitaisiin julkaista merkitykselliset luettelot, on tarpeen muuttaa näiden luetteloiden laadintaperusteita siten, että julkaisussa keskitytään heikoimmin toimiviin yhtiöihin. Tämän ei pitäisi muuttaa yhtiön toiminnan laadun laskemista aluksen riskiprofiilia varten.

               (6)

               Joutuakseen luetteloon yhtiöistä, joiden toiminnan laatu on heikkoa tai erittäin heikkoa, yhtiön toiminnan laadun on oltava ollut huonoa yhtäjaksoisesti 36 kuukauden ajan välittömästi ennen julkaisua. Jatkuvasti huono toiminnan laatu näin pitkän aikaa osoittaa yhtiön haluttomuutta tai kykenemättömyyttä parantaa toimintansa laatua. Koska julkaiseminen luettelossa perustuu yhtiöiden toiminnan laatua 36 kuukauden ajalta koskevien tietojen käsittelyyn, olisi annettava riittävästi aikaa ennen ensimmäistä julkaisemista, jotta THETIS-tietokantaan syötetään riittävästi jäsenvaltioiden direktiivin 2009/16/EY mukaisesti ilmoittamia tietoja.

               (7)

               Luetteloon otettavat yhtiöt määritetään yksinomaan jäsenvaltioiden tarkastustietokantaan siirtämien ja vahvistamien tietojen perusteella direktiivin 2009/16/EY 24 artiklan 3 kohdan mukaisesti. Näihin tietoihin sisältyvät alusten tarkastukset, tarkastusten aikana todetut puutteet ja alusten pysäyttämiset. Tietokanta sisältää myös aluksen tunnistetiedot (nimi, IMO-tunnistenumero, radiokutsutunnus ja lippuvaltio) sekä omistajan tai sen henkilön nimen, kuten laivanisännän tai ilman miehistöä rahdatun aluksen rahtaajaan, joka on ottanut vastuun aluksen toiminnasta sekä kansainvälisen turvallisuusjohtamissäännöstön (ISM-säännöstön) edellyttämistä tehtävistä ja vastuualoista. Näin yhtiön ja sen vastuulla olevien alusten toiminnan laatua voidaan seurata automaattisesti tarkastustietokannassa ja luettelot voidaan saattaa ajan tasalle päivittäin.

               (8)

               Komission olisi pystyttävä saamaan tarkastustietokannasta asiaa koskevat tiedot automaattitoimintojen avulla niiden yhtiöiden määrittämiseksi, jotka on sisällytettävä luetteloon yhtiöistä, joiden toiminnan laatu on heikko tai erittäin heikko.

               (9)

               Menettely, jolla määritetään yhtiön toiminnan tulosmatriisi, perustuu pysäyttämisindeksin ja puuteindeksin käsittelyyn asetuksen (EU) N:o 802/2010 liitteen mukaisesti.

               (10)

               Tässä asetuksessa säädetyt toimenpiteet ovat meriturvallisuutta ja alusten aiheuttaman pilaantumisen ehkäisemistä käsittelevän komitean lausunnon mukaiset,

         ON HYVÄKSYNYT TÄMÄN ASETUKSEN:
   1 artikla
   Korvataan asetuksen (EU) N:o 802/2010 3 artiklan 2 kohta seuraavasti:

      ”2.   EMSAn on 1 päivästä tammikuuta 2014 alkaen julkaistava ja saatettava päivittäin ajan tasalle julkisella verkkosivustollaan seuraavat tiedot:

                  a)

                  luettelo yhtiöistä, joiden toiminnan laatu on yhtäjaksoisesti 36 kuukauden ajan ollut erittäin heikko;

                  b)

                  luettelo yhtiöistä, joiden toiminnan laatu on yhtäjaksoisesti 36 kuukauden ajan ollut heikko tai erittäin heikko;

                  c)

                  luettelo yhtiöistä, joiden toiminnan laatu on yhtäjaksoisesti 36 kuukauden ajan ollut heikko.”

   2 artikla
   Tämä asetus tulee voimaan kahdentenakymmenentenä päivänä sen jälkeen, kun se on julkaistu Euroopan unionin virallisessa lehdessä.

      Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.
      Tehty Brysselissä 14 päivänä joulukuuta 2012.

            Komission puolesta

            Puheenjohtaja

         José Manuel BARROSO

      (1)  EUVL L 131, 28.5.2009, s. 57.

      (2)  EUVL L 241, 14.9.2010, s. 4.


title: Komission täytäntöönpanoasetus (EU) N:o 1140/2014, annettu 27 päivänä lokakuuta 2014 , kiinteistä tuontiarvoista tiettyjen hedelmien ja vihannesten tulohinnan määrittämiseksi

text:
               28.10.2014

               FI

               Euroopan unionin virallinen lehti

               L 307/36

         KOMISSION TÄYTÄNTÖÖNPANOASETUS (EU) N:o 1140/2014,
   annettu 27 päivänä lokakuuta 2014,
   kiinteistä tuontiarvoista tiettyjen hedelmien ja vihannesten tulohinnan määrittämiseksi
   EUROOPAN KOMISSIO, joka
   ottaa huomioon Euroopan unionin toiminnasta tehdyn sopimuksen,
   ottaa huomioon maataloustuotteiden yhteisestä markkinajärjestelystä ja neuvoston asetusten (ETY) N:o 992/72, (ETY) N:o 234/79, (EY) N:o 1037/2001 ja (EY) N:o 1234/2007 kumoamisesta 17 päivänä joulukuuta 2013 annetun Euroopan parlamentin ja neuvoston asetuksen (EU) N:o 1308/2013 (1),
   ottaa huomioon neuvoston asetuksen (EY) N:o 1234/2007 soveltamista koskevista yksityiskohtaisista säännöistä hedelmä- ja vihannesalan sekä hedelmä- ja vihannesjalostealan osalta 7 päivänä kesäkuuta 2011 annetun komission täytäntöönpanoasetuksen (EU) N:o 543/2011 (2) ja erityisesti sen 136 artiklan 1 kohdan,
   sekä katsoo seuraavaa:

               (1)

               Täytäntöönpanoasetuksessa (EU) N:o 543/2011 säädetään Uruguayn kierroksen monenvälisten kauppaneuvottelujen tulosten soveltamiseksi perusteista, joiden mukaan komissio vahvistaa kolmansista maista tapahtuvan tuonnin kiinteät arvot mainitun asetuksen liitteessä XVI olevassa A osassa luetelluille tuotteille ja ajanjaksoille.

               (2)

               Kiinteä tuontiarvo lasketaan joka työpäivä täytäntöönpanoasetuksen (EU) N:o 543/2011 136 artiklan 1 kohdan mukaisesti ottaen huomioon päivittäin vaihtuvat tiedot. Sen vuoksi tämän asetuksen olisi tultava voimaan päivänä, jona se julkaistaan Euroopan unionin virallisessa lehdessä,

         ON HYVÄKSYNYT TÄMÄN ASETUKSEN:
   1 artikla
   Täytäntöönpanoasetuksen (EU) N:o 543/2011 136 artiklassa tarkoitetut kiinteät tuontiarvot vahvistetaan tämän asetuksen liitteessä.
   2 artikla
   Tämä asetus tulee voimaan päivänä, jona se julkaistaan Euroopan unionin virallisessa lehdessä.

      Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.
      Tehty Brysselissä 27 päivänä lokakuuta 2014.

            Komission puolesta,

            puheenjohtajan nimissä

         Jerzy PLEWA

            Maatalouden ja maaseudun kehittämisen pääosaston pääjohtaja

      (1)  EUVL L 347, 20.12.2013, s. 671.

      (2)  EUVL L 157, 15.6.2011, s. 1.

      LIITE
      Kiinteät tuontiarvot tiettyjen hedelmien ja vihannesten tulohinnan määrittämiseksi

                  (EUR/100 kg)

                  CN-koodi

                  Kolmansien maiden koodi (1)

                  Kiinteä tuontiarvo

                  0702 00 00

                  AL

                  55,3

                  MA

                  105,2

                  MK

                  84,3

                  ZZ

                  81,6

                  0707 00 05

                  AL

                  59,9

                  MK

                  80,7

                  TR

                  133,3

                  ZZ

                  91,3

                  0709 93 10

                  MA

                  99,6

                  TR

                  108,6

                  ZZ

                  104,1

                  0805 50 10

                  AR

                  78,7

                  TR

                  99,7

                  UY

                  86,1

                  ZA

                  84,3

                  ZZ

                  87,2

                  0806 10 10

                  BR

                  278,9

                  MD

                  39,0

                  PE

                  350,2

                  TR

                  147,0

                  ZZ

                  203,8

                  0808 10 80

                  BR

                  53,3

                  CL

                  86,3

                  CN

                  117,7

                  MD

                  27,7

                  NZ

                  148,8

                  US

                  191,0

                  ZA

                  157,5

                  ZZ

                  111,8

                  0808 30 90

                  CN

                  106,3

                  TR

                  114,2

                  ZZ

                  110,3

         (1)  Kolmansien maiden kanssa käytävää ulkomaankauppaa koskevista yhteisön tilastoista annetun Euroopan parlamentin ja neuvoston asetuksen (EY) N:o 471/2009 täytäntöönpanosta maa- ja alueluokituksen ajan tasalle saattamisen osalta 27 päivänä marraskuuta 2012 annetussa komission asetuksessa (EY) N:o 1106/2012 (EUVL L 328, 28.11.2012, s. 7) vahvistettu maanimikkeistö. Koodi ”ZZ” tarkoittaa ”muuta alkuperää”.


title: Komission täytäntöönpanoasetus (EU) N:o 646/2012, annettu 16 päivänä heinäkuuta 2012 , sakkoja ja uhkasakkoja koskevista yksityiskohtaisista säännöistä Euroopan parlamentin ja neuvoston asetuksen (EY) N:o 216/2008 mukaisesti  ETA:n kannalta merkityksellinen teksti

text:
               17.7.2012

               FI

               Euroopan unionin virallinen lehti

               L 187/29

         KOMISSION TÄYTÄNTÖÖNPANOASETUS (EU) N:o 646/2012,
   annettu 16 päivänä heinäkuuta 2012,
   sakkoja ja uhkasakkoja koskevista yksityiskohtaisista säännöistä Euroopan parlamentin ja neuvoston asetuksen (EY) N:o 216/2008 mukaisesti
   (ETA:n kannalta merkityksellinen teksti)
   EUROOPAN KOMISSIO, joka
   ottaa huomioon Euroopan unionin toiminnasta tehdyn sopimuksen,
   ottaa huomioon yhteisistä siviili-ilmailua koskevista säännöistä ja Euroopan lentoturvallisuusviraston perustamisesta sekä neuvoston direktiivin 91/670/ETY, asetuksen (EY) N:o 1592/2002 ja direktiivin 2004/36/EY kumoamisesta 20 päivänä helmikuuta 2008 annetun Euroopan parlamentin ja neuvoston asetuksen (EY) N:o 216/2008 (1) ja erityisesti sen 25 artiklan 3 kohdan,
   sekä katsoo seuraavaa:

               (1)

               Asetuksen (EY) N:o 216/2008 tavoitteena on saavuttaa ja säilyttää Euroopassa korkea ja yhtenäinen siviili-ilmailun turvallisuustaso. Asetuksessa säädetään keinoista tämän tavoitteen ja muiden siviili-ilmailun turvallisuutta koskevien tavoitteiden saavuttamiseksi.

               (2)

               Asetuksen (EY) N:o 216/2008 mukaan Euroopan lentoturvallisuusvirasto, jäljempänä ’virasto’, vastaa tiettyjen tuotteiden, henkilöiden ja yritysten sertifioinnista. Viraston on vastuualoillaan varmistettava, että kyseiset tuotteet, henkilöt ja yritykset ovat sovellettavien vaatimusten mukaisia, asetuksen (EY) N:o 216/2008 säännökset ja sen täytäntöönpanosäännöt mukaan lukien.

               (3)

               Jos todetaan mahdollisia puutteita, joihin ei löydetä asianmukaista ratkaisua nykyisessä valvontamenettelyssä, komissio voi asetuksen (EY) N:o 216/2008 25 artiklan nojalla määrätä viraston pyynnöstä henkilöille tai yrityksille, joille virasto on antanut todistuksen, sakkoja tai uhkasakkoja tapauksissa, joissa mitä tahansa asetuksessa (EY) N:o 216/2008 tai sen täytäntöönpanosäännöissä säädetyistä velvollisuuksista on rikottu tahallisesti tai tuottamuksellisesti.

               (4)

               Sakkojen ja uhkasakkojen käyttöönotolla on tarkoitus tarjota komissiolle yksi lisäkeino, jonka ansiosta komissio voi reagoida sääntöjen rikkomiseen kohdistetummin, joustavammin ja porrastetummin sen sijaan, että se peruuttaisi viraston antaman todistuksen.

               (5)

               On tarpeen säätää viraston toteuttamia menettelyjä, tutkintoja, liitännäistoimia ja raportointia koskevista säännöistä sekä päätöksentekoa koskevista menettelysäännöistä, mukaan lukien sakkojen ja uhkasakkojen määrän vahvistamista ja perimistä koskevat säännöt. Lisäksi on tarpeen säätää yksityiskohtaisista perusteista sakkojen ja uhkasakkojen suuruuden määrittämiseksi.

               (6)

               Näillä säännöillä ja menettelyillä olisi pyrittävä varmistamaan mahdollisimman korkeatasoisten turvallisuus- ja ympäristönsuojeluvaatimusten noudattaminen, tutkinnan ja päätöksenteon tehokkaaseen toteuttamiseen kannustaminen sekä menettelyjen ja sakkojen ja uhkasakkojen määräämisen oikeudenmukaisuuden ja avoimuuden turvaaminen.

               (7)

               Tämän asetuksen säännösten täytäntöönpano voidaan varmistaa ainoastaan jäsenvaltioiden, komission ja viraston tiiviillä yhteistyöllä. Tätä varten on vahvistettava niille kuulemis- ja yhteistyöjärjestelyt, jotta voidaan varmistaa väitettyä sääntöjen rikkomista koskevan tutkinnan ja päätöksentekomenettelyn tehokas toteuttaminen.

               (8)

               Sääntöjenvastaisuutta koskevan menettelyn aloittamista ja toteuttamista sekä sakkojen ja uhkasakkojen määrän vahvistamista varten on aiheellista, että komissio ja virasto ottaisivat huomioon muut menettelyt, joita jäsenvaltio tai kolmas maa on aloittanut tai päättänyt saman todistuksenhaltijan osalta.

               (9)

               Komission ja viraston olisi myös otettava huomioon viraston aloittamat käynnissä olevat menettelyt tai sen tekemät päätökset asianomaisen todistuksen muuttamiseksi, rajoittamiseksi, voimassaolon keskeyttämiseksi tai peruuttamiseksi asetuksen (EY) N:o 216/2008 mukaisesti.

               (10)

               Valvontavaltuuksia, joita komissiolle tai virastolle on unionin lainsäädännössä annettu asetuksen (EY) N:o 216/2008 mukaisesti annettujen todistusten osalta, voidaan käyttää tutkinnan aikana tai sääntöjenvastaisuutta koskevan menettelyn päätöksentekovaiheissa, sanotun kuitenkaan rajoittamatta niiden unionin lainsäädännön säännösten – erityisesti asetuksen (EY) N:o 216/2008 16 artiklan 2 kohdan, siviili-ilmailun onnettomuuksien ja vaaratilanteiden tulkinnasta ja ehkäisemisestä ja direktiivin 94/56/EY kumoamisesta 20 päivänä lokakuuta 2010 annetun Euroopan parlamentin ja neuvoston asetuksen (EU) N:o 996/2010 (2) 19 artiklan 2 kohdan ja poikkeamien ilmoittamisesta siviili-ilmailun alalla 13 päivänä kesäkuuta 2003 annetun Euroopan parlamentin ja neuvoston direktiivin 2003/42/EY (3) 7 artiklan – soveltamista, joissa kielletään turvallisuustietojen käyttäminen syyllisyyden tai korvausvastuun osoittamiseen. Komission antaman sakkojen ja uhkasakkojen määräämistä koskevan päätöksen olisi perustuttava viraston tekemään tutkintaan, sääntöjenvastaisuutta koskevan menettelyn kohteena olevan todistuksenhaltijan huomautuksiin ja tarvittaessa muihin virastolle ja komissiolle toimitettuihin tietoihin.

               (11)

               On aiheellista antaa todistuksenhaltijoille mahdollisuus saattaa tietyn ajan kuluessa toimintansa vapaaehtoisesti asetuksen (EY) N:o 216/2008 ja sen täytäntöönpanosääntöjen vaatimukset täyttäväksi, jolloin komission ei pitäisi määrätä sakkoja tai uhkasakkoja. Tämän vapaaehtoisen noudattamisen osoittamiselle olisi kuitenkin asetettava määräaika.

               (12)

               Sakkojen ja uhkasakkojen määräämistä koskevien päätösten olisi perustuttava ainoastaan perusteisiin, joita todistuksenhaltija on voinut kommentoida.

               (13)

               Sakkojen ja uhkasakkojen olisi oltava tehokkaita, oikeasuhteisia ja varoittavia, ottaen huomioon kyseisen tapauksen olosuhteet.

               (14)

               Vaikuttaa aiheelliselta säätää erityisestä menettelystä tapauksissa, joissa komissio aikoo määrätä uhkasakon, koska sääntöjenvastaisuutta koskevan menettelyn kohteena oleva todistuksenhaltija ei ole tehnyt yhteistyötä komission tai viraston kanssa tutkintatoimenpiteiden tai muiden tietopyyntöjen osalta.

               (15)

               Tässä asetuksessa kunnioitetaan perusoikeuksia ja otetaan huomioon Euroopan unionin perusoikeuskirjassa tunnustetut periaatteet, erityisesti yleisten oikeusperiaatteiden sekä Euroopan unionin tuomioistuimen oikeuskäytännön mukaisten puolustautumisoikeuksien ja luottamuksellisuuden periaatteen osalta

               (16)

               Sääntöjenvastaisuutta koskevan menettelyn oikeusvarmuuden turvaamiseksi on tarpeen antaa yksityiskohtaisia sääntöjä sakkojen ja uhkasakkojen määräämisen ja täytäntöönpanon määräaikojen ja vanhentumisaikojen laskemisesta.

               (17)

               Sakkojen ja uhkasakkojen määräämistä koskevien päätösten pitäisi olla täytäntöönpanokelpoisia Euroopan unionin toiminnasta tehdyn sopimuksen 299 artiklan mukaisesti, ja ne olisi saatettava Euroopan unionin tuomioistuimen tarkasteltaviksi.

               (18)

               Tässä asetuksessa säädetyt toimenpiteet ovat asetuksen (EY) N:o 216/2008 65 artiklan 1 kohdalla perustetun komitean lausunnon mukaiset,

         ON HYVÄKSYNYT TÄMÄN ASETUKSEN:
   I   LUKU

      YLEISET SÄÄNNÖKSET

   1 artikla
   Kohde ja soveltamisala
   1.   Tässä asetuksessa säädetään asetuksen (EY) N:o 216/2008 täytäntöönpanoa koskevista yksityiskohtaisista säännöistä niiden perusteiden osalta, joiden mukaisesti vahvistetaan sakon tai uhkasakon suuruus, ja tutkintaa, liitännäistoimia ja raportointia koskevat menettelyt sekä menettelysäännöt päätöksentekoa varten, mukaan lukien säännökset, jotka koskevat puolustautumisoikeutta, tiedonsaantioikeutta, oikeusapua ja luottamuksellisuutta sekä määräaikoja samoin kuin sakkojen ja uhkasakkojen määrän vahvistamista ja perimistä.
   2.   Tätä asetusta sovelletaan seuraavien määräämiseen:

               a)

               sakot henkilöille ja yrityksille, joille Euroopan lentoturvallisuusvirasto, jäljempänä ’virasto’, on antanut todistuksen, jäljempänä ’todistuksenhaltija’, tapauksissa, joissa asetuksen (EY) N:o 216/2008 säännöksiä tai sen täytäntöönpanosääntöjä on rikottu tahallisesti tai tuottamuksellisesti ja asia koskee unionin etua;

               b)

               uhkasakot a alakohdassa tarkoitetuille todistuksenhaltijoille, jotta ne saataisiin noudattamaan asetusta (EY) N:o 216/2008 tai sen täytäntöönpanosääntöjä.

         II   LUKU

      SÄÄNTÖJENVASTAISUUTTA KOSKEVA MENETTELY

      1   JAKSO

         Tutkinta

   2 artikla
   Sääntöjenvastaisuutta koskeva menettely
   1.   Tässä luvussa säädetty sääntöjenvastaisuutta koskeva menettely kattaa asetuksen (EY) N:o 216/2008 tai sen täytäntöönpanosääntöjen mahdollisten rikkomisten tutkinnan kaikki hallinnolliset vaiheet.
   2.   Virasto voi aloittaa sääntöjenvastaisuutta koskevan menettelyn omasta aloitteestaan taikka komission tai jäsenvaltion pyynnöstä.
   3.   Jos sääntöjenvastaisuutta koskeva menettely aloitetaan komission tai jäsenvaltion pyynnöstä, viraston on ilmoitettava komissiolle tai jäsenvaltiolle, mihin toimiin pyynnön johdosta on ryhdytty.
   3 artikla
   Tietopyynnöt
   1.   Virasto voi sääntöjenvastaisuutta koskevan menettelyn aloittamiseksi ja toteuttamiseksi käyttää mitä tahansa tietoja, joita on saatu harjoitettaessa mitä tahansa sellaista valvontavaltuutta, joka sille on unionin lainsäädännössä annettu asetuksen (EY) N:o 216/2008 mukaisesti annettujen todistusten osalta. Tämä valtuutus ei rajoita niiden unionin lainsäädännön säännösten soveltamista, joissa kielletään tietojen käyttö syyllisyyden tai korvausvastuun osoittamiseen.
   2.   Virasto voi ennen sääntöjenvastaisuutta koskevan menettelyn aloittamista pyytää todistuksenhaltijalta väitettyyn sääntöjen rikkomiseen liittyviä tietoja.
   Viraston on ilmoitettava pyynnön tarkoitus ja se, että pyyntö tehdään tämän asetuksen nojalla, sekä annettava määräaika, johon mennessä tiedot on toimitettava.
   4 artikla
   Ilmoittaminen
   1.   Viraston on lähetettävä kirjallinen ilmoitus sääntöjenvastaisuutta koskevan menettelyn aloittamisesta todistuksenhaltijalle, komissiolle ja sen jäsenvaltion tai niiden jäsenvaltioiden taikka sen kolmannen maan tai niiden kolmansien maiden kansallisille ilmailuviranomaisille, jossa tai joissa todistuksenhaltijalla on päätoimipaikka ja jossa tai joissa sääntöjen rikkominen on tapahtunut, sekä tarvittaessa kolmansien maiden ilmailuviranomaisille ja kansainvälisille järjestöille, jotka ovat toimivaltaisia tämän asetuksen soveltamisalaan kuuluvissa asioissa.
   2.   Ilmoituksessa on:

               a)

               vahvistettava todistuksenhaltijaa vastaan esitetyt väitteet täsmentäen, mitä asetuksen (EY) N:o 216/2008 tai sen täytäntöönpanosääntöjen säännöksiä väitetään rikotun, sekä todisteet, joihin nämä väitteet perustuvat; ja

               b)

               ilmoitettava todistuksenhaltijalle sakon tai uhkasakon mahdollisuudesta.

         5 artikla
   Tutkinnat
   1.   Kun tutkinta on aloitettu, viraston on esitettävä selkeästi tosiseikat ja väitteet.
   2.   Virasto voi pyytää todistuksenhaltijaa antamaan kirjallisesti tai suullisesti selvityksiä, yksityiskohtia tai asiakirjoja.
   Pyyntö on osoitettava kirjallisesti todistuksenhaltijalle. Viraston on ilmoitettava pyynnön oikeusperusta ja tarkoitus sekä asetettava määräaika, jonka kuluessa tiedot on toimitettava, ja ilmoitettava todistuksenhaltijalle 16 artiklan 1 kohdan a ja b alakohdassa säädetyistä uhkasakoista, jotka määrätään siinä tapauksessa, että pyyntöä ei noudateta tai toimitetaan vääriä tai harhaanjohtavia tietoja.
   3.   Virasto voi pyytää kansallisia ilmailuviranomaisia tekemään yhteistyötä tutkinnassa ja erityisesti toimittamaan väitettyä sääntöjen rikkomista koskevia tietoja.
   Pyynnöissä on ilmoitettava pyynnön oikeusperusta ja tarkoitus sekä annettava määräaika vastauksen antamiselle tai tutkintatoimenpiteen toteuttamiselle.
   4.   Virasto voi pyytää väitettyyn sääntöjen rikkomiseen liittyviä tietoja keneltä tahansa luonnolliselta henkilöltä tai oikeushenkilöltä tai kolmansien maiden ilmailuviranomaisilta.
   Pyynnöissä on ilmoitettava pyynnön oikeusperusta ja tarkoitus sekä annettava määräaika, johon mennessä tiedot on toimitettava.
   6 artikla
   Vapaaehtoinen noudattaminen
   1.   Sääntöjenvastaisuutta koskevan menettelyn aloittamisesta annettavan ilmoituksen yhteydessä tai sen jälkeen viraston on asetettava määräaika, johon mennessä todistuksenhaltija voi ilmoittaa kirjallisesti noudattavansa vapaaehtoisesti tai tarvittaessa aikovansa noudattaa rikottuja säännöksiä. Jos todistuksenhaltija on viraston asettamassa määräajassa alkanut vapaaehtoisesti noudattaa sääntöjä, viraston on tehtävä päätös aloitetun sääntöjenvastaisuutta koskevan menettelyn päättämisestä.
   Virastolla ei ole velvollisuutta ottaa huomioon määräajan jälkeen saatuja vastauksia.
   2.   Edellä 1 kohdassa säädetty määräaika ei missään tapauksessa saa olla myöhäisempi kuin päivä, jona virasto ilmoittaa 7 artiklassa säädetyn väitetiedoksiannon.
   7 artikla
   Väitetiedoksianto
   1.   Kun virasto on tutkinut tosiseikat ja todennut, että sääntöjenvastaisuutta koskevan menettelyn jatkamiselle on perusteita, sen on ilmoitettava asianomaiselle todistuksenhaltijalle kirjallisesti väitetiedoksianto. Väitetiedoksiantoon on sisällyttävä:

               a)

               todistuksenhaltijaa vastaan esitetyt väitteet ja täsmälliset tiedot siitä, mitä asetuksen (EY) N:o 216/2008 säännöksiä tai sen täytäntöönpanosääntöjä väitetään rikotun, sekä todisteet, joihin nämä väitteet perustuvat;

               b)

               tieto sakon tai uhkasakon mahdollisuudesta.

         2.   Väitetiedoksiannon ilmoittamisen yhteydessä viraston on pyydettävä todistuksenhaltijaa toimittamaan vastauksena annettavat huomautuksensa kirjallisesti. Sen on tehtävä tämä kirjallisesti sekä ilmoitettava määräaika, johon mennessä huomautukset on toimitettava.
   8 artikla
   Suullinen käsittely
   1.   Viraston on annettava todistuksenhaltijalle tämän sitä pyytäessä mahdollisuus esittää perustelunsa suullisessa käsittelyssä.
   2.   Virasto voi tarvittaessa pyytää kansallisia ilmailuviranomaisia tai muita henkilöitä osallistumaan suulliseen käsittelyyn.
   3.   Suullinen käsittely ei ole julkinen. Jokaista henkilöä voidaan kuulla erikseen tai muiden tilaisuuteen kutsuttujen henkilöiden ollessa läsnä, ottaen huomioon todistuksenhaltijoiden ja muiden henkilöiden liikesalaisuuksien ja muiden luottamuksellisten tietojen suojaamiseen liittyvät oikeutetut edut.
   9 artikla
   Määräajat
   Jotta voitaisiin turvata oikeusvarmuus tutkintamenettelyssä, viraston on laadittava yksityiskohtaiset säännöt määräaikojen asettamisesta.
   10 artikla
   Kertomus
   1.   Viraston on annettava komissiolle, jäsenvaltioille ja todistuksenhaltijalle kertomus, jossa se esittää yhteenvedon tämän jakson mukaisesti toteutetun tutkinnan tuloksista. Lisäksi viraston on annettava komissiolle tutkittavan tapauksen asiakirja-aineisto.
   2.   Jos viraston kertomuksen päätelmänä on, että todistuksenhaltija on rikkonut asetuksen (EY) N:o 216/2008 säännöksiä tai sen täytäntöönpanosääntöjä, kertomukseen on sisällyttävä myös:

               a)

               arvio tapauksen olosuhteista tämän asetuksen 15 artiklassa vahvistettujen perusteiden mukaisesti;

               b)

               komissiolle esitetty pyyntö määrätä sakkoja tai uhkasakkoja;

               c)

               perusteltu ehdotus sakkojen ja uhkasakkojen määrästä.

         3.   Viraston on annettava kertomuksensa viimeistään [12 kuukauden] kuluttua siitä, kun 4 artiklan mukainen ilmoitus sääntöjenvastaisuutta koskevan menettelyn aloittamisesta on tehty, tai [6 kuukauden] kuluttua siitä, kun komissio on tehnyt 12 artiklan mukaisen ilmoituksen asiakirja-aineiston palauttamisesta.

      2   JAKSO

         Päätöksenteko

   11 artikla
   Tietopyynnöt
   1.   Jos komissio päättää viraston 10 artiklan 2 kohdan b alakohdan mukaisesti esittämän pyynnön jälkeen jatkaa sääntöjenvastaisuutta koskevaa menettelyä, se voi pyytää todistuksenhaltijaa antamaan kirjallisesti tai suullisesti selvityksiä, yksityiskohtia tai asiakirjoja. Tällaisessa tapauksessa komission on ilmoitettava todistuksenhaltijalle uhkasakoista, jotka määrätään 16 artiklan 1 kohdan c ja d alakohdan mukaisesti pyyntöön vastaamatta jättämisen tai virheellisten taikka harhaanjohtavien tietojen antamisen varalta.
   Komissio voi myös pyytää virastolta, kansallisilta ilmailuviranomaisilta tai keneltä tahansa luonnolliselta henkilöltä tai oikeushenkilöltä väitettyyn sääntöjen rikkomiseen liittyviä tietoja.
   2.   Komission on varmistettava, että todistuksenhaltija voi toimittaa asiaansa tukevia kirjallisia selvityksiä, yksityiskohtaisia tietoja tai asiakirjoja. Todistuksenhaltijat voivat pyytää suullista käsittelyä, mutta komissiolla on oikeus olla suostumatta tällaiseen pyyntöön, jos se ei pidä sitä tarpeellisena.
   12 artikla
   Uusi tutkintajakso
   Viraston kertomus, todistuksenhaltijan sen perusteella esittämät huomautukset ja muut asiaa koskevat tiedot huomioon ottaen komissio voi katsoa, että lisätiedot ovat tarpeen. Tällaisessa tapauksessa komissio voi palauttaa asiakirja-aineiston virastolle. Komissio ilmoittaa virastolle selkeästi ne asiakohdat, joita viraston olisi tutkittava tarkemmin, sekä ehdottaa tarvittaessa mahdollisia tutkintatoimenpiteitä asetuksen (EY) N:o 216/2008 mukaisesti. Uuteen tutkintajaksoon sovelletaan tämän asetuksen II luvun 1 jakson säännöksiä.

      3   JAKSO

         Sakkoja ja uhkasakkoja koskevat päätökset

   13 artikla
   Sakot ja uhkasakot sekä enimmäismäärät
   1.   Jos komissio katsoo 2 jakson mukaisen päätöksentekomenettelyn perusteella, että todistuksenhaltija on tahallisesti tai tuottamuksellisesti rikkonut asetusta (EY) N:o 216/2008 tai sen täytäntöönpanosääntöjä, se voi päättää määrätä sakon, jonka määrä on enintään neljä prosenttia todistuksenhaltijan edellisen tilikauden vuositulosta tai liikevaihdosta.
   2.   Jos todistuksenhaltija ei ole lopettanut sääntöjen rikkomista siihen mennessä, kun 1 kohdassa tarkoitettu päätös annetaan, komissio voi kyseisessä päätöksessä määrätä päiväkohtaisen uhkasakon, joka on enintään 2,5 prosenttia todistuksenhaltijan edellisen tilikauden keskimääräisestä päivittäisestä tulosta tai liikevaihdosta.
   Nämä uhkasakot voidaan määrätä ajanjaksoksi, joka alkaa päätöksen ilmoittamispäivästä ja päättyy päivänä, jona sääntöjen rikkominen on lopetettu.
   3.   Edellä 1 ja 2 kohdassa edellisellä tilikaudella tarkoitetaan 1 kohdassa tarkoitetun päätöksen antamispäivää edeltävää tilikautta.
   4.   Sakot ja uhkasakot ovat luonteeltaan hallinnollisia.
   5.   Päätökset, joilla sakkoja ja uhkasakkoja määrätään, ovat täytäntöönpanokelpoisia.
   14 artikla
   Päätösten sisältö
   1.   Edellä 13 artiklassa tarkoitetun päätöksen on perustuttava yksinomaan seikkoihin, joista todistuksenhaltija on voinut toimittaa komissiolle huomautuksia.
   2.   Komissio ilmoittaa todistuksenhaltijalle käytettävissä olevista oikeudellisista muutoksenhakukeinoista.
   3.   Komissio ilmoittaa päätöksen antamisesta jäsenvaltioille ja virastolle.
   4.   Julkaistessaan tietoja päätöksestä ja ilmoittaessaan jäsenvaltioille komissio ottaa huomioon todistuksenhaltijoiden ja muiden henkilöiden liikesalaisuuksien suojaamiseen liittyvät oikeutetut edut.
   15 artikla
   Sakkojen ja uhkasakkojen soveltamista ja määrän vahvistamista koskevat perusteet
   1.   Komissio noudattaa tehokkuuden, oikeasuhteisuuden ja varoittavuuden periaatteita päättäessään sakkojen ja uhkasakkojen määräämisestä ja niiden määrästä.
   2.   Komissio ottaa kussakin tapauksessa tarvittaessa huomioon seuraavat olosuhteet:

               a)

               sääntöjen rikkomisen vakavuuden ja vaikutukset, erityisesti sen seuraukset ja vaikutukset turvallisuuteen ja ympäristöön;

               b)

               toisaalta sen, missä määrin todistuksenhaltija on osoittanut huolellisuutta ja toiminut yhteistyössä sääntöjen rikkomisen toteamisen, korjaavien toimien soveltamisen tai sääntöjenvastaisuutta koskevan menettelyn yhteydessä, ja toisaalta sen, onko todistuksenhaltija pyrkinyt estämään rikkomisen toteamista ja sääntöjenvastaisuutta koskevan menettelyn toteuttamista tai jättänyt noudattamatta viraston, komission tai kansallisen ilmailuviranomaisen tämän asetuksen soveltamiseksi esittämiä pyyntöjä;

               c)

               toisaalta sen, onko todistuksenhaltija tulkinnut asetuksen (EY) N:o 216/2008 tai sen täytäntöönpanosääntöjen mukaisia todistuksenhaltijoiden velvollisuuksia ja pyrkinyt täyttämään ne vilpittömässä mielessä, tai toisaalta mahdolliset todisteet siitä, että todistuksenhaltija on toiminut tietoisen vilpillisesti;

               d)

               asiaan liittyvän liikevaihdon ja todistuksenhaltijan taloudelliset valmiudet;

               e)

               tarpeen toteuttaa väliaikaisia tai kiireellisiä toimenpiteitä;

               f)

               sääntöjen rikkomisen, johon todistuksenhaltija on syyllistynyt, toistuvuuden, tiheyden tai keston;

               g)

               aiemmat samalle todistuksenhaltijalle määrätyt seuraamukset, mukaan lukien taloudelliset rangaistukset.

         3.   Määrittäessään sakkojen ja uhkasakkojen suuruutta, komissio ottaa huomioon mahdolliset muut toimenpiteet, joita kansalliset viranomaiset tai virasto ovat jo toteuttaneet todistuksenhaltijan osalta saman oikeusperustan ja samojen tosiseikkojen perusteella.

      4   JAKSO

         Yhteistyöstä kieltäytyminen

   16 artikla
   Uhkasakot yhteistyöstä kieltäytymisen tapauksessa
   1.   Komissio voi viraston pyynnöstä tai omasta aloitteestaan antaa päätöksen, jossa määrätään päiväkohtaisesta uhkasakosta, joka on enintään [0,5] prosenttia todistuksenhaltijan edellisen tilikauden keskimääräisestä päivittäisestä tulosta tai liikevaihdosta, jos tämä tahallisesti tai tuottamuksellisesti:

               a)

               jättää noudattamatta 5 artiklan nojalla toteutettua tutkintatoimenpidettä;

               b)

               antaa virheellisiä tai harhaanjohtavia tietoja vastatessaan 5 artiklan nojalla toteutettuun tutkintatoimenpiteeseen,

               c)

               jättää noudattamatta 11 artiklan nojalla esitettyä tietopyyntöä;

               d)

               antaa virheellisiä tai harhaanjohtavia tietoja vastatessaan 11 artiklan nojalla esitettyyn tietopyyntöön.

         Uhkasakot voidaan määrätä ajanjaksoksi, joka alkaa päätöksen ilmoittamispäivästä ja päättyy päivänä, jona sääntöjen rikkominen on lopetettu.
   2.   Edellä 1 kohdassa edellisellä tilikaudella tarkoitetaan 1 kohdassa tarkoitetun päätöksen antamispäivää edeltävää tilikautta.
   17 artikla
   Menettely
   Kun komissio aikoo tehdä 16 artiklan 1 kohdassa tarkoitetun päätöksen, se ilmoittaa siitä ensin kirjallisesti todistuksenhaltijalle ja asettaa samalla määräajan, jonka kuluessa todistuksenhaltija voi toimittaa komissiolle kirjalliset huomautuksensa.
   Komissio ei ole velvollinen ottamaan huomioon määräajan jälkeen saatuja kirjallisia huomautuksia.
   18 artikla
   Menettelyjen täydentävyys
   Sääntöjenvastaisuutta koskevan menettelyn aloittamiseksi ja toteuttamiseksi komissio ja virasto ottavat huomioon mahdolliset:

               a)

               sääntöjenvastaisuutta koskevat menettelyt, joita jäsenvaltio tai kolmas maa on jo aloittanut tai saattanut päätökseen saman oikeusperustan ja samojen tosiseikkojen perusteella samaa todistuksenhaltijaa vastaan; ja

               b)

               menettelyt, joita virasto on mahdollisesti aloittanut asetuksen (EY) N:o 216/2008 mukaisesti saman oikeusperustan ja samojen tosiseikkojen perusteella samaa todistuksenhaltijaa vastaan muuttaakseen tai rajoittaakseen todistusta, jota asia koskee, taikka keskeyttääkseen todistuksen voimassaolon tai peruuttaakseen sen.

      5   JAKSO

   19 artikla
   Sakkojen ja uhkasakkojen perintä
   Komissio toteuttaa sakkojen ja uhkasakkojen perinnän laatimalla perintämääräyksen ja osoittamalla asianomaiselle todistuksenhaltijalle veloitusilmoituksen neuvoston asetuksen (EY, Euratom) N:o 1605/2002 (4) ja komission asetuksen (EY, Euratom) N:o 2342/2002 (5) mukaisesti.
   III   LUKU

      OIKEUS TUTUSTUA ASIAKIRJA-AINEISTOON, OIKEUSAPU, LUOTTAMUKSELLISUUS JA AJALLISET SÄÄNNÖKSET

      1   JAKSO

         Puolustautumisoikeus

   20 artikla
   Oikeus tutustua asiakirja-aineistoon
   1.   Todistuksenhaltijalla on 4 artiklan mukaisen ilmoituksen jälkeen pyynnöstä oikeus tutustua väitetyn rikkomisen todisteena oleviin komission ja viraston keräämiin asiakirjoihin ja muuhun aineistoon.
   2.   Asiakirja-aineistoon tutustumisoikeuden perusteella saatuja asiakirjoja saa käyttää ainoastaan tämän asetuksen soveltamiseksi noudatettavissa oikeudellisissa tai hallinnollisissa menettelyissä.
   21 artikla
   Oikeusapu
   Todistuksenhaltijalla on oikeus käyttää oikeusavustajaa sääntöjenvastaisuutta koskevan menettelyn aikana.
   22 artikla
   Luottamuksellisuus, salassapito ja oikeus vaieta
   1.   Sääntöjenvastaisuutta koskevassa menettelyssä on noudatettava luottamuksellisuuteen ja salassapitoon liittyviä periaatteita, sanotun kuitenkaan rajoittamatta 5 artiklan 3 kohdassa ja 11 artiklan 1 kohdassa säädettyjen tietojen vaihtoa ja käyttöä.
   Komissio, virasto ja kansalliset ilmailuviranomaiset, jos nämä osallistuvat menettelyyn 5 artiklan 3 kohdan tai 11 artiklan 1 kohdan mukaisesti, niiden virkamiehet ja muut niiden alaisuudessa työskentelevät henkilöt eivät saa paljastaa tämän asetuksen nojalla saamiaan tai vaihtamiaan tietoja ja muita luottamuksellisuuden ja salassapitovelvollisuuden piiriin kuuluvia tietoja.
   2.   Todistuksenhaltijalla ei ole oikeutta tutustua komission tai viraston hallussa oleviin liikesalaisuuksiin, luottamuksellisiin tietoihin tai sisäisiin asiakirjoihin, sanotun kuitenkaan rajoittamatta oikeutta tutustua asiakirja-aineistoon.
   3.   Jokaisen, joka toimittaa huomautuksia tai antaa tietoja tämän asetuksen mukaisesti, on merkittävä selvästi kaikki luottamukselliseksi katsottava aineisto, ilmoitettava luottamuksellisuuden syyt sekä toimitettava aineistosta komission tai viraston asettamaan määräaikaan mennessä erillinen ei-luottamuksellinen toisinto. Jos näin ei ole tehty, komissio voi olettaa, että toimitetut huomautukset tai annetut tiedot eivät sisällä luottamuksellisia tietoja.
   4.   Todistuksenhaltijalla on oikeus vaieta tilanteissa, joissa hänen olisi annettava vastauksia, joissa hän joutuisi omalta osaltaan myöntämään sääntöjen rikkomisen.

      2   JAKSO

         Ajalliset säännökset

   23 artikla
   Määräaikojen soveltaminen
   1.   Tässä asetuksessa säädetyt määräajat alkavat kulua seuraavana päivänä siitä, kun tiedonanto on vastaanotettu tai toimitettu henkilökohtaisesti perille.
   Todistuksenhaltijan toimittamien huomautusten tai tietojen osalta määräajan noudattamiseksi riittää, että ne on postitettu kirjattuna kirjeenä ennen määräajan päättymistä.
   2.   Jos määräaika päättyy lauantaina, sunnuntaina tai yleisenä vapaapäivänä, sitä jatketaan seuraavan työpäivän loppuun.
   3.   Kun komissio ja virasto asettavat tässä asetuksessa säädettyjä määräaikoja, ne ottavat huomioon sekä valmisteluun tarvittavan ajan että asian kiireellisyyden.
   4.   Määräaikaa voidaan tarvittaessa jatkaa, jos perusteltu jatkamispyyntö esitetään ennen alkuperäisen määräajan päättymistä.
   24 artikla
   Sakkojen ja uhkasakkojen määräämistä koskevat vanhentumisajat
   1.   Komission oikeus antaa päätös sakkojen ja uhkasakkojen määräämisestä 13 artiklan nojalla päättyy viiden vuoden kuluttua.
   Edellä 16 artiklassa säädettyjen uhkasakkojen tapauksessa komission oikeus antaa päätös uhkasakon määräämisestä päättyy kolmen vuoden kuluttua.
   Vanhentumisaika alkaa kulua päivästä, jona sääntöjen rikkominen tapahtui. Jatketun tai uusitun sääntöjen rikkomisen osalta vanhentumisaika alkaa kuitenkin kulua siitä päivästä, jona sääntöjen rikkominen lakkaa.
   2.   Toimet, joita komissio tai virasto toteuttaa tutkintaa tai sääntöjenvastaisuutta koskevaa menettelyä varten, keskeyttävät 1 kohdassa säädettyjen vanhentumisaikojen kulumisen. Vanhentumisajan keskeytyminen lasketaan päivästä, jona toimesta ilmoitetaan todistuksenhaltijalle.
   3.   Vanhentumisaika alkaa uudelleen kunkin keskeytyksen jälkeen. Vanhentumisaika ei saa kuitenkaan olla pitempi kuin kaksi kertaa alkuperäinen vanhentumisaika, ellei vanhentumisaikaa ole keskeytetty 4 kohdan mukaisesti. Tällaisessa tapauksessa vanhentumisaikaa jatketaan ajalla, jonka vanhentumisaika on keskeytettynä.
   4.   Uhkasakkojen määräämistä koskeva vanhentumisaika keskeytetään ajaksi, jonka komission päätös on Euroopan unionin tuomioistuimen käsiteltävänä.
   25 artikla
   Sakkojen ja uhkasakkojen perimistä koskevat vanhentumisajat
   1.   Oikeus ryhtyä perintämenettelyyn lakkaa yhden vuoden kuluttua siitä kun 13 tai 16 artiklan nojalla annettu päätös on lopullinen.
   2.   Sakkojen ja uhkasakkojen perintämenettelyn vanhentumisaika keskeytyy jokaisesta toimesta, jonka komissio tai komission pyynnöstä toimiva jäsenvaltio toteuttaa sakkojen ja uhkasakkojen maksun täytäntöönpanemiseksi.
   3.   Vanhentumisaika alkaa uudelleen kunkin keskeytyksen jälkeen.
   4.   Sakkojen ja uhkasakkojen perintään sovellettava vanhentumisaika keskeytetään ajaksi:

               a)

               joksi on myönnetty maksuaikaa;

               b)

               joksi maksun täytäntöönpano on Euroopan unionin tuomioistuimen päätöksen nojalla keskeytetty.

         IV   LUKU

      LOPPUSÄÄNNÖKSET

   26 artikla
   Soveltaminen
   Jos sääntöjen rikkominen on alkanut ennen tämän asetuksen voimaantuloa, tätä asetusta sovelletaan siihen rikkomisen osaan, joka on tapahtunut tämän asetuksen voimaantulopäivän jälkeen.
   27 artikla
   Voimaantulo
   Tämä asetus tulee voimaan kahdentenakymmenentenä päivänä sen jälkeen, kun se on julkaistu Euroopan unionin virallisessa lehdessä.

      Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.
      Tehty Brysselissä 16 päivänä heinäkuuta 2012.

            Komission puolesta

         José Manuel BARROSO

            Puheenjohtaja

      (1)  EUVL L 79, 13.3.2008, s. 1.

      (2)  EUVL L 295, 12.11.2010, s. 35.

      (3)  EUVL 167, 4.7.2003, s. 23.

      (4)  EYVL L 248, 16.9.2002, s. 1.

      (5)  EYVL L 357, 31.12.2002, s. 1.


title: Komission täytäntöönpanoasetus (EU) N:o 1205/2014, annettu 7 päivänä marraskuuta 2014 , kiinteistä tuontiarvoista tiettyjen hedelmien ja vihannesten tulohinnan määrittämiseksi

text:
               8.11.2014

               FI

               Euroopan unionin virallinen lehti

               L 325/11

         KOMISSION TÄYTÄNTÖÖNPANOASETUS (EU) N:o 1205/2014,
   annettu 7 päivänä marraskuuta 2014,
   kiinteistä tuontiarvoista tiettyjen hedelmien ja vihannesten tulohinnan määrittämiseksi
   EUROOPAN KOMISSIO, joka
   ottaa huomioon Euroopan unionin toiminnasta tehdyn sopimuksen,
   ottaa huomioon maataloustuotteiden yhteisestä markkinajärjestelystä ja neuvoston asetusten (ETY) N:o 992/72, (ETY) N:o 234/79, (EY) N:o 1037/2001 ja (EY) N:o 1234/2007 kumoamisesta 17 päivänä joulukuuta 2013 annetun Euroopan parlamentin ja neuvoston asetuksen (EU) N:o 1308/2013 (1),
   ottaa huomioon neuvoston asetuksen (EY) N:o 1234/2007 soveltamista koskevista yksityiskohtaisista säännöistä hedelmä- ja vihannesalan sekä hedelmä- ja vihannesjalostealan osalta 7 päivänä kesäkuuta 2011 annetun komission täytäntöönpanoasetuksen (EU) N:o 543/2011 (2) ja erityisesti sen 136 artiklan 1 kohdan,
   sekä katsoo seuraavaa:

               (1)

               Täytäntöönpanoasetuksessa (EU) N:o 543/2011 säädetään Uruguayn kierroksen monenvälisten kauppaneuvottelujen tulosten soveltamiseksi perusteista, joiden mukaan komissio vahvistaa kolmansista maista tapahtuvan tuonnin kiinteät arvot mainitun asetuksen liitteessä XVI olevassa A osassa luetelluille tuotteille ja ajanjaksoille.

               (2)

               Kiinteä tuontiarvo lasketaan joka työpäivä täytäntöönpanoasetuksen (EU) N:o 543/2011 136 artiklan 1 kohdan mukaisesti ottaen huomioon päivittäin vaihtuvat tiedot. Sen vuoksi tämän asetuksen olisi tultava voimaan päivänä, jona se julkaistaan Euroopan unionin virallisessa lehdessä,

         ON HYVÄKSYNYT TÄMÄN ASETUKSEN:
   1 artikla
   Täytäntöönpanoasetuksen (EU) N:o 543/2011 136 artiklassa tarkoitetut kiinteät tuontiarvot vahvistetaan tämän asetuksen liitteessä.
   2 artikla
   Tämä asetus tulee voimaan päivänä, jona se julkaistaan Euroopan unionin virallisessa lehdessä.

      Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.
      Tehty Brysselissä 7 päivänä marraskuuta 2014.

            Komission puolesta,

            puheenjohtajan nimissä

         Jerzy PLEWA

            Maatalouden ja maaseudun kehittämisen pääosaston pääjohtaja

      (1)  EUVL L 347, 20.12.2013, s. 671.

      (2)  EUVL L 157, 15.6.2011, s. 1.

      LIITE
      Kiinteät tuontiarvot tiettyjen hedelmien ja vihannesten tulohinnan määrittämiseksi

                  (EUR/100 kg)

                  CN-koodi

                  Kolmansien maiden koodi (1)

                  Kiinteä tuontiarvo

                  0702 00 00

                  AL

                  66,6

                  MA

                  83,4

                  MK

                  65,0

                  ZZ

                  71,7

                  0707 00 05

                  AL

                  79,4

                  JO

                  194,1

                  MK

                  74,3

                  TR

                  126,7

                  ZZ

                  118,6

                  0709 93 10

                  MA

                  61,1

                  TR

                  136,9

                  ZZ

                  99,0

                  0805 20 10

                  MA

                  125,8

                  TR

                  61,9

                  ZZ

                  93,9

                  0805 20 30, 0805 20 50, 0805 20 70, 0805 20 90

                  MK

                  74,3

                  TR

                  65,8

                  ZZ

                  70,1

                  0805 50 10

                  AR

                  78,7

                  MA

                  52,7

                  TR

                  91,2

                  ZZ

                  74,2

                  0806 10 10

                  BR

                  277,0

                  LB

                  284,9

                  PE

                  229,1

                  TR

                  146,8

                  US

                  303,6

                  ZA

                  133,6

                  ZZ

                  229,2

                  0808 10 80

                  AR

                  153,3

                  BA

                  46,1

                  BR

                  53,5

                  CA

                  136,0

                  CL

                  92,0

                  CN

                  68,5

                  NZ

                  141,9

                  US

                  193,3

                  ZA

                  164,7

                  ZZ

                  116,6

                  0808 30 90

                  CN

                  85,5

                  ZA

                  57,4

                  ZZ

                  71,5

         (1)  Kolmansien maiden kanssa käytävää ulkomaankauppaa koskevista yhteisön tilastoista annetun Euroopan parlamentin ja neuvoston asetuksen (EY) N:o 471/2009 täytäntöönpanosta maa- ja alueluokituksen ajan tasalle saattamisen osalta 27 päivänä marraskuuta 2012 annetussa komission asetuksessa (EY) N:o 1106/2012 (EUVL L 328, 28.11.2012, s. 7) vahvistettu maanimikkeistö. Koodi ”ZZ” tarkoittaa ”muuta alkuperää”.